הוועדה לענייני ביקורת המדינה, כנסת 18, פרוטוקול מספר 11, 2009-06-03 09:00

יואל חסון: בוקר טוב, אני מתכבד לפתוח את ישיבת הוועדה לענייני ביקורת המדינה בנושא התמודדות עם תאונות הדרכים, דוח מבקר המדינה 59ב'.

יואל חסון: הנושא של תאונות הדרכים הוא נושא שמעסיק כל אחד מאתנו, גם ברמה הלאומית וגם ברמה האישית.

יואל חסון: זה אתגר לאומי למגר את המכה של תאונות הדרכים, את העובדה שבמשך שנים החברה הישראלית עוברת אסונות ודברים מאוד קשים בתחום של תאונות הדרכים ויש כל הזמן תהליך שכולל בוודאי את משרד התחבורה, בטיחות בדרכים וגופים אחרים כדי למגר את התופעה.

יואל חסון: חלק מהעניין זה גם הנושאים שדנו בדוח המבקר בנושאים שנדבר עליהם עכשיו.

יואל חסון: אני שמח ששר התחבורה ומנכ"ל משרד התחבורה הצטרפו לדיון הזה.

יואל חסון: מבחינתנו, הדיון הזה צריך להיות דיון מעמיק, ובעיקר מראה כיצד תוקנו הליקויים וכיצד יתוקנו ליקויים שצריך לתקן.

יואל חסון: הוועדה תרצה לשמוע גם מה האמצעים שננקטים כדי להתמודד עם התופעה הקשה של תאונות הדרכים.

יואל חסון: אני מבקש שבשלב הראשון נציג מבקר המדינה, צבי ורטיקובסקי, יאמר כמה דברים.

יואל חסון: בבקשה.

צבי ורטיקובסקי: תודה רבה, אדוני היושב-ראש, כבוד השר.

צבי ורטיקובסקי: משרד מבקר המדינה מייחס חשיבות גדולה מאוד לנושא של המלחמה בתאונות הדרכים.

צבי ורטיקובסקי: למעשה מדובר בדוח שלישי – פורסם דוח גדול בשנת 2000, פורסם דוח נוסף, 56ב', ועכשיו מדובר בדוח 59ב' - בנושא של המלחמה בתאונות הדרכים.

צבי ורטיקובסקי: מבחינתנו, זה דוח מעקב מורחב, שמטרתו היא לבדוק אם ובאיזו מידה תוקנו הליקויים עליהם הצביע משרד מבקר המדינה.

צבי ורטיקובסקי: הדוח מורכב משני חלקים, מטלה רוחבית שנעשתה על-ידי שתי חטיבות במשרד מבקר המדינה, בשיתוף ובתיאום בין הצוותים.

צבי ורטיקובסקי: דוח אחד עוסק בביקורת הנפקת רישיונות ברשות הרישוי ודוח שני עוסק בטיפול בעברייני תנועה מועדים.

צבי ורטיקובסקי: אנחנו מודעים לזה שיש היבטים שעליהם צריך לתת את הדעת מעבר לדוח הזה, כמו הנושא של אפקטיביות הענישה, כמות לא מספקת של שוטרים, פרקליטים ושופטים.

צבי ורטיקובסקי: צריך לקחת בחשבון גם את נושאי מצב הכבישים, חינוך לזהירות בדרכים ותרבות הנהיגה במדינת ישראל.

צבי ורטיקובסקי: בשלב זה, הדוח הזה מתמקד בעיקר בנהגים שנוהגים תוך כדי פסילה.

צבי ורטיקובסקי: זה הפוקוס בשלב זה.

צבי ורטיקובסקי: אני חושב שיש מקום לשבח את פעילות ארגוני המתנדבים שעוסקים בנושא, כמו עמותת "אור ירוק".

צבי ורטיקובסקי: בגדול, תמונת המצב הכוללת שמצטיירת, לצערי, היא שליקויים מרכזיים עליהם הצביע משרד מבקר המדינה בדוחות הקודמים, במיוחד בדוח 56ב', לא תוקנו.

יואל חסון: מאיזו שנה הדוח?

צבי ורטיקובסקי: הוא פורסם ב-2006.

אופיר פינס-פז: מה זאת אומרת לא תוקנו?

צבי ורטיקובסקי: הליקויים בעינם עומדים.

צבי ורטיקובסקי: אתייחס לזה עוד מעט ביתר פירוט, וחברתי תפרט יותר בחלק של הנהגים המועדים.

צבי ורטיקובסקי: למעשה, יש כשל מערכתי בהתמודדות במשרד התחבורה, במשטרת ישראל, במשרד המשפטים – הנהלת בתי המשפט, ואין התמודדות מספקת עם תאונות הדרכים.

צבי ורטיקובסקי: אפרט על סדרי הפיקוח והבקרה להנפקת רישיונות נהיגה והגברת חנה יזרעלוביץ תפרט בנושא השני עוד קצת.

צבי ורטיקובסקי: מה שהעלינו בביקורת המעקב על רשות הרישוי זה לא רק שליקויים מרכזיים לא תוקנו אלא שמערכת הבקרה על הנפקת רישיונות נהיגה עדיין פרוצה ומאפשרת לשדרג רישיון למי שלא מגיע לו את אותה רמת רישיון ואותו סוג רישיון כדין.

צבי ורטיקובסקי: הצבענו בדוח הקודם על בעייתיות בבדיקות הרפואיות, וגם בבדיקות של אופטומטריסטים.

צבי ורטיקובסקי: קיבלנו לא מעט תלונות על זיופים, על בדיקות רפואיות לא מספיקות.

צבי ורטיקובסקי: אנשים, שראוי היה שלא יעלו על הכביש עם רישיון נהגיה, עברו את הבדיקות לא על-ידי רופאים שמכירים אותם, והתוצאה היא שנהגים שלא צריכים לנהוג נוהגים ומסכנים את הציבור.

צבי ורטיקובסקי: ממצא נוסף וחדש שהעלינו זה הנושא של מבחני הנהיגה העיוניים.

צבי ורטיקובסקי: נעשתה הפרטה, והתברר שניסוח השאלות והתשובות במאגר השאלות הממוחשב מבלבל.

צבי ורטיקובסקי: הוא יצר בעיות קשות מאוד, והתוצאה הייתה שזה גרם לעלייה חדה בשיעור הנכשלים בבחינות העיוניות.

צבי ורטיקובסקי: זו תופעה שהייתה ידועה עוד לפני הביקורת, אבל עד מועד סיום הביקורת היא לא תוקנה.

צבי ורטיקובסקי: אי-אפשר להגיד שלא תוקן שום דבר על-ידי משרד התחבורה, אבל קצב התיקונים הוא איטי מאוד.

צבי ורטיקובסקי: אנחנו מודעים למכתב שכבוד השר שלח אתמול למבקר המדינה בנושא של שיטת הניקוד, שחברתי תתייחס אליו עוד מעט, אבל מה שנעשה זה מעט מאוד ולאט מאוד, והמצב בשטח חמור מאוד בעינינו.

צבי ורטיקובסקי: משרד מבקר המדינה רואה בחומרה רבה את אי תיקון הליקויים ואת המצב שקיים בשטח.

צבי ורטיקובסקי: ברשותך, הייתי רוצה להעביר את רשות הדיבור לחברתי, הגברת חנה יזרעלוביץ, מנהלת אגף שעסקה בנושא של הטיפול בנהגים מועדים, כדי לפרט עוד כמה מהממצאים.

חנה יזרעלוביץ: במועד הביקורת היו יותר מ-80,000 נהגים שנפסלו מלנהוג, והפסילה הייתה עדיין בתוקף.

חנה יזרעלוביץ: מחקרים מוכיחים שנהגים שמבצעים הרבה עבירות מעורבים יותר בתאונות, וגורמים לתאונות דרכים יותר קשות.

חנה יזרעלוביץ: מחקרים גם מוכיחים שבין 30% ל-60% מנהגים שנפסלים מלנהוג ממשיכים לנהוג.

חנה יזרעלוביץ: זאת אומרת, לא די לפסול את הרישיון, צריך גם לאכוף את העבירה של נהיגה בפסילה.

חנה יזרעלוביץ: שלושה גופים מוסמכים במדינת ישראל לפסול רישיונות נהיגה: רשות הרישוי, בתי המשפט והמשטרה.

חנה יזרעלוביץ: רשות הרישוי מפעילה שיטת ניקוד.

חנה יזרעלוביץ: על סמך רישומים של הרשעות מהמשטרה היא רושמת נקודות ומחייבת את הנהגים באמצעי .

חנה יזרעלוביץ: אמצעי התיקון הראשוני הוא קורס נהיגה מונעת, האמצעי הנוסף הוא פסילה לשלושה חודשים והאמצעי האחרון הוא פסילה לתשעה חודשים.

חנה יזרעלוביץ: בביקורת הקודמת, בשנת 2006, מבקר המדינה העלה ליקויים חמורים בשיטת ניקוד חדשה שהופעלה בשנת 2002.

חנה יזרעלוביץ: גם משרד התחבורה עמד על הליקויים האלה.

חנה יזרעלוביץ: אחד הליקויים האלה היה שאי-אפשר היה ליישם את אמצעי התיקון של פסילה לתשעה חודשים.

חנה יזרעלוביץ: שר התחבורה אז אמר שבתוך שלושה חודשים צריך ליישם שיטת ניקוד חדשה, אבל עד מועד סיום הביקורת השיטה הזאת לא הופעלה.

חנה יזרעלוביץ: יותר חמור מכך, לא תוקנו התקנות שאפשר יהיה ליישם את הפסילה של התשעה חודשים.

חנה יזרעלוביץ: זאת אומרת, נגד הנהגים המועדים ביותר אמצעי התיקון לא מופעל.

חנה יזרעלוביץ: עניין נוסף בהקשר הזה, הנתונים על הרשעות שמועברים מהמשטרה לרשות הרישוי לא מהימנים, ולכן רשות הרישוי נמנעת מלהתלות רישיונות נהיגה של נהגים – התלייה היא בעצם פסילה.

חנה יזרעלוביץ: אחרי שנפסלו הנהגים מלנהוג צריך לאכוף את העבירה של נהיגה בפסילה.

חנה יזרעלוביץ: בפועל, מתוך 82,000 הנהגים שהרישיונות שלהם נפסלו, רק כשליש הפקידו את הרישיון שלהם.

חנה יזרעלוביץ: אין בעיה כזאת עם פסילה של המשטרה כי הפסילה נעשית במעמד הנהג, אבל פסילות שנעשות על-ידי משרד התחבורה, משרד הרישוי או הנהלת בתי המשפט, של אנשים שלא מפקידים את הרישיונות או שהם לא נמצאים בדיון המשפטי, צריכים לשלוח להם את ההודעה על הפסילה.

חנה יזרעלוביץ: בין 40% ל-50% מההודעות האלה לא מגיעות ליעדן.

חנה יזרעלוביץ: כלומר, הנהגים האלה לא יודעים שהם בפסילה וממשיכים לנהוג.

חנה יזרעלוביץ: לא רק שהם לא יודעים וממשיכים לנהוג, זה לא מאפשר למשטרה לאכוף את העבירה, כי אפשר לאכוף את העבירה הזאת רק הודע לנהג על הפסילה.

חנה יזרעלוביץ: אם יותר ממחצית הנהגים לא מודע לפסילה ממילא אי-אפשר לאכוף את העבירה הזאת.

חנה יזרעלוביץ: מה אפשר לעשות?

חנה יזרעלוביץ: המשטרה יכולה בעת מפגש של שוטר עם נהג לבדוק במסוף שלה אם הנהג פסול מלנהוג.

חנה יזרעלוביץ: אם הוא פסול מלנהוג היא יכולה להגיש נגדו כתב אישום.

חנה יזרעלוביץ: בעניין הזה היא צריכה לקבל מרשות הרישוי מסמך שנקרא תעודת עובד ציבור, שיש שם נתונים שעל פיהם אפשר לבסס כתב אישום.

חנה יזרעלוביץ: המסמך הזה לא מספיק טוב ולא מאפשר למשטרה להגיש כתבי אישום כנגד העבריינים האלה.

חנה יזרעלוביץ: המשטרה גם לא מנהלת מעקב משל עצמה.

חנה יזרעלוביץ: למשל, בשנת 2007 נפתחו כ-5,500 תיקים פליליים על נהיגה בפסילה, אבל המשטרה לא יודעת על כמה מהם הוגשו כתבי אישום בסופו של דבר.

חנה יזרעלוביץ: זאת אומרת, אין מעקב על האפקטיביות של הכלי הזה.

אופיר פינס-פז: זה בתוך המשטרה.

חנה יזרעלוביץ: נכון.

חנה יזרעלוביץ: יתרה מכך, אם הנהג לא יודע שהוא נוהג בפסילה השוטר אמור להודיע לו שהוא נפסל, לקחת לו את הרישיון ולהזין את ההודעה על הפסילה למסוף של המשטרה, כך שבפעם הבאה שהנהג ינהג יידע כל שוטר שהוא נוהג בפסילה.

חנה יזרעלוביץ: המשטרה אכן מוסרת הודעות כאלה לנהגים, אבל למשל, בעניין פסולים של משרד הרישוי היא לא מזינה את הנתונים האלה למסוף של המשטרה.

חנה יזרעלוביץ: זאת אומרת, כשתופסים אותו שוב, שוב לא יודעים שהוא נוהג בידיעה בפסילה.

יואל חסון: מדוע היא לא עושה את זה?

חנה יזרעלוביץ: הם טוענים שהנתונים לא מספיק מהימנים והם חוששים להזין אותם.

חנה יזרעלוביץ: אבל אולי נשמע את ההסבר הזה מהמשטרה.

חנה יזרעלוביץ: זאת אומרת, בסופו של דבר רק כמחצית מהנהגים יודעים שהם נוהגים בפסילה.

חנה יזרעלוביץ: אלה שנתפסים כיודעים שהם נוהגים בפסילה, קשה מאוד להגיש נגדם כתב אישום.

חנה יזרעלוביץ: לגבי אלה שלא יודעים ונמסר להם, ההודעות לא מוזנות למחשב ואי-אפשר לאכוף את העבירה אם הם נוהגים שוב.

חנה יזרעלוביץ: זה כלי משמעותי, זה כלי חשוב וטוב, אבל נעשה בו שימוש חלקי בלבד.

חנה יזרעלוביץ: במשך שנים מנסים, גם משרד התחבורה וגם המשטרה, להגדיר עבריין תנועה מועד.

חנה יזרעלוביץ: יש קושי עם העניין הזה.

חנה יזרעלוביץ: לאחרונה, בשנת 2008, כשעשינו את הביקורת, ניסה משרד התחבורה להשתמש בסעיף עבירה שמוגדר "נהג פרוע ומתפרע".

חנה יזרעלוביץ: לקחת רשימה של נהגים שיש - - -

אופיר פינס-פז: העברנו בכנסת חוק עבריין תנועה מועד.

חנה יזרעלוביץ: זה צריך לעמוד במבחן בית המשפט.

חנה יזרעלוביץ: במועד הביקורת זה לא עמד במבחן בית המשפט.

חנה יזרעלוביץ: נהוג לראות כמה גורמים כאחראים לתאונות דרכים.

חנה יזרעלוביץ: אחד מהם הוא הגורם האנושי, ההתנהגות של הנהג בכביש.

חנה יזרעלוביץ: עם הגורם הזה מתמודדים באמצעות אכיפה, אכיפה של המשטרה, של הפרקליטות, של בתי המשפט.

חנה יזרעלוביץ: הגורם האחר הוא הגורם התשתיתי - ככל שהתשתית יותר טובה ויותר סלחנית תאונת הדרכים היא פחות חמורה.

חנה יזרעלוביץ: הגורם השלישי הוא כלי הרכב, שמשקלו בשנים האחרונות יורד.

חנה יזרעלוביץ: הדוח שלנו מתייחס להיבט מסוים של הגורם האנושי, לא לכל ההיבטים.

חנה יזרעלוביץ: כמו שאמר עמיתי, אנחנו צריכים להתייחס לתמונה בכללותה, לכל הגורם האנושי, לאכיפה בכל התחום, לא רק בתחום של הנהגים המועדים – להשקעה בתשתיות, להשקעה בכלי הרכב.

חנה יזרעלוביץ: כל הגורמים האלה יחד יכולים לסייע במאבק בתאונות הדרכים.

צבי ורטיקובסקי: תמונת המצב שמצטיירת היא שעשרות אלפי נהגים בישראל נוהגים תוך כדי פסילה.

צבי ורטיקובסקי: האכיפה לא מתפקדת, חלק מהמערכות בתוך המשרדים והגופים הנוגעים בדבר לא מתפקדות, התהליך מתנהל בצורה לקויה, אין אכיפה מממשית, ולכן מבחינתנו, כמשרד מבקר המדינה, אנחנו רואים את זה בחומרה.

צבי ורטיקובסקי: הגיע הזמן, אחרי דוח שלישי, שהממשלה תנהל מלחמה אמיתית בתאונות הדרכים.

יואל חסון: אני מודה לך.

יואל חסון: אני רוצה לשאול את נציג המשטרה, מדוע אתם מתייחסים לנתונים שמגיעים ממשרד הרישוי כנתונים לא מהימנים, שאתם לא סומכים עליהם, ולא מכניסים אותם למערכות באופן אוטומטי?

נצ"מ מאיר אור: זו פעם ראשונה שאני שומע את הנושא של נתון מהימן של משרד הרישוי.

נצ"מ מאיר אור: הנושא של משרד הרישוי הוא בעיה אחרת, שהנהג לא מקבל את ההודעה שהוא נהג בפסילה.

נצ"מ מאיר אור: זאת בעיה אחת.

נצ"מ מאיר אור: בעיה שניה, על פי החוק נהג שנפסל על-ידי רשות הרישוי יש לו זכות שימוע.

נצ"מ מאיר אור: עצם העובדה שאני פוסל אותו היום ומזין אותו היום למסוף, כלומר אני מבצע את ההודעה ולא נותן לו זכויות שימוע – אז אני פוגע בזכויות האזרח.

נצ"מ מאיר אור: אנחנו תופסים את הנהגים, יש טופס הודעה לנהג, מחתים אותו על זה שהודע לו, תופס את רישיון הנהיגה ומעביר את המשך הטיפול למשרד הרישוי.

יואל חסון: זה במקרה שאתה שולל.

יואל חסון: אבל אם משרד הרישוי שלל - אתה לא יודע על זה.

נצ"מ מאיר אור: אני יודע דרך המסוף.

אופיר פינס-פז: למה משרד הרישוי בכלל שולל?

נצ"מ מאיר אור: שיטת הניקוד - - -

יואל חסון: יש כל מיני סיבות.

נצ"מ מאיר אור: אנחנו מעודכנים בפסילות של משרד הרישוי, יש חילופי מידע.

נצ"מ מאיר אור: שוטר עוצר נהג, מבצע בדיקת מסוף, עולה שהנהג פסול על-ידי שיטת הניקוד ולא הודע – באלה שהודעו אני מטפל מיד כמו נהג בפסילה ביודעין.

נצ"מ מאיר אור: אם לא הודע לו, כדי לתת לו את זכויות האזרח, אנחנו מודיעים לו הודעה, אבל אני לא מזין כי יש לו גם זכויות, זכותו לבצע שימוע ולטפל בבקשה.

נצ"מ מאיר אור: משרד הרישוי גם יכול לשנות את ההחלטה.

צבי ורטיקובסקי: אל"ף, המשטרה קיבלה בעת ביצוע הביקורת את טיוטת הדוחות וזו לא פעם ראשונה שמביאים את זה לידיעתכם.

צבי ורטיקובסקי: בי"ת, לשאלתו של חבר הכנסת אופיר פינס, מדובר בתופעה שמראה שאין אינטגרציה, אין שילוב מספיק, בין מערכות המחשוב של אגף הרישוי לבין מערכות המחשוב של המשטרה.

יואל חסון: נעמיק בעניין הזה בהמשך.

יואל חסון: אדוני השר, לפני שאני מעביר אליך את רשות הדיבור, אני רוצה לומר לך, שתדע.

יואל חסון: אתה שר חדש וחשוב שתדע ששר התחבורה לא הגיב להערות באופן פורמלי, הערות ראש הממשלה לדוח מבקר המדינה.

יואל חסון: אין תשובות משרד התחבורה להערות ולליקויים שהתגלו.

חנה יזרעלוביץ: גם המשטרה לא.

חנה יזרעלוביץ: המשרד לביטחון פנים ענה אבל המשטרה לא ענתה.

סנ"צ מאיר אור: גם המשטרה וגם המשרד לביטחון פנים התייחסו.

חגי טננבאום-ארז: הדוח הסופי מגיע להתייחסות משרד התחבורה עבור הערות ראש הממשלה.

חגי טננבאום-ארז: הפער בין סיום הדוח לבין המועד שבו מכינים את הערות ראש הממשלה, שמתפרסמות יחד עם דוח מבקר המדינה, היה כל כך קצר שהערות משרד התחבורה - - -

קריאה: זה לפי החוק.

חגי טננבאום-ארז: אין לנו בעיה עם החוק.

חגי טננבאום-ארז: בתוך דוח מבקר המדינה תוכל לראות שמשרד התחבורה התייחס לממצאים 1, 2,3, ו-4 והגיב.

חגי טננבאום-ארז: כאשר קיבלנו בקשה ממשרד ראש הממשלה להוסיף להערות ראש הממשלה, במידה שהיו שינויים מאז שקיבלנו את הדוח, מצאנו לנכון שמעבר למה שכבר כתוב בתוך הדוח ובתקופה של חודשיים, לא קרו דברים שמחייבים התייחסות אישית.

יואל חסון: הייתי רוצה ששר התחבורה, ישראל כץ, יאמר את דברו.

אמנון כהן: אדוני היושב-ראש, אולי אפשר לשמוע אותנו.

יואל חסון: אנחנו תמיד שומעים את הגורמים ואז חברי הכנסת מגיבים.

יואל חסון: אני מבין שאתה לחוץ בזמן, אתה רוצה להגיד משפט וחצי לפני שאתה יוצא?

יואל חסון: אני מבין שאתה צריך לצאת לוועדה אחרת.

יואל חסון: בבקשה.

אמנון כהן: הנושא חשוב ומורכב.

אמנון כהן: אני מברך את משרד מבקר המדינה על הפעילות השוטפת והמעקב של מספר דוחות.

אמנון כהן: אבל אנחנו לא צריכים דוחות, אנחנו יודעים מה קורה במדינה.

אמנון כהן: הנושא של ביטחון אזרחי מדינת ישראל בכל המישורים הוא בבעיה, גם בנושא תאונות הדרכים המצב קשה ביותר.

אמנון כהן: יש סטטיסטיקה שאומר שבתאונות נהרגים הרבה יותר מאשר בכל מלחמות ישראל.

אמנון כהן: אני רוצה לברך את שר התחבורה החדש.

אמנון כהן: אני מכיר אותו אישית, ואני בטוח שיעשה את העבודה, גם מבחינת הדוח וגם מבחינת הידע הרחב שיש לו בנושא הזה.

אמנון כהן: אנחנו רואים פה כשל מערכתי של נושא האכיפה.

אמנון כהן: אדוני השר ואדוני היושב-ראש, יש פה גם נושא של חינוך, צריך להתמיד בנושא החינוכי בבתי-הספר, גם אנשים שעוברים את התיאוריה, ואולי גם תוך כדי לימוד נהיגה להכניס את הפאן החינוכי, הערכי.

אמנון כהן: זה מתחבר לנושא של תשתיות, כבישים, אכיפה, שפיטה וענישה.

אמנון כהן: אם אחת מהמערכות האלה לא תעבוד נכון לא נצליח.

אמנון כהן: לכן, אדוני השר, צריך לעשות עבודה מערכתית עם ועדת היגוי או ועדת שרים לנושא הזה, שישתתפו גם המשרד לביטחון פנים, גם משרד המשפטים וגם משר הרישוי.

אמנון כהן: יש לטפל בדברים האלה מאל"ף ועד ת"ו.

אמנון כהן: הנושא של אי-דיווח או דיווח שלא מגיע לגופים הנכונים - הסכנה היא ש-50% מהאנשים שיש להם פסילות כאלה ואחרות לא מגיעה אליהם ההודעה או שמגיעה ומתעלמים ממנה.

אמנון כהן: זה לא מגיע לאזרח, אז בפועל אנחנו רואים שאנשים שמסכנים את הציבור נוהגים.

אמנון כהן: את זה אנחנו צריכים למנוע.

אמנון כהן: וכל מה שצריך לעשות זה לתאם בין המערכות.

אמנון כהן: תודה, אדוני.

יואל חסון: תודה.

יואל חסון: ברשותך, גם חבר הכנסת פינס צריך לעזוב לוועדה אחרת.

יואל חסון: בבקשה.

אופיר פינס-פז: קודם כול, אני חושב שעשית נכון ששמת את הנושא על סדר היום במהירות כל כך גדולה.

אופיר פינס-פז: שנית, חשוב ששר התחבורה החדש הגיע לדיון.

אופיר פינס-פז: זה דבר מקומם ומזעזע שכשמבצעים מעקב אחרי דוחות קודמים בנושאים שהם חיי אדם המסקנה היא שהליקויים לא תוקנו.

אופיר פינס-פז: זה דבר שהדעת לא סובלת.

אופיר פינס-פז: מילא, נמצאו ליקויים, קשים, מהותיים, חמורים, מסוכנים, בנושא שהוא חיים ומוות; אז אחרי שנמצאו המשרדים הרלוונטיים לא טורחים לתקן?

אופיר פינס-פז: זה סדום ועמורה פה.

אופיר פינס-פז: כנראה אף אחד לא מפחד מאף אחד, כנראה שאנשים יושבים בתפקידים שלהם באדישות ובציניות שאי-אפשר להעלות על הדעת.

אופיר פינס-פז: אנחנו לא מצליחים להבין את זה.

אופיר פינס-פז: כל יום אנשים נהרגים בתאונות דרכים, יש שני נושאים שגורמים לתאונות דרכים וקשורים לאכיפה נגד נהגים עבריינים, ואתם לא חושבים שצריך לתקן את זה?

אופיר פינס-פז: אני לא מצליח להבין את הטירוף הזה.

אופיר פינס-פז: אדוני היושב-ראש, צריך לייצר ענישה אישית כלפי דוחות שלא מתוקנים.

אופיר פינס-פז: אני לא יודע איך, אני לא יודע אם זה חקיקה של הכנסת, אני לא יודע אם זה הרחבת סמכויות המדינה, אבל זו תופעה שהוועדה חייבת לעקור אותה משורש.

אופיר פינס-פז: זו יכולה להיות התרומה שלנו להתנהלות של מבקר המדינה ודוחות מבקר המדינה.

יואל חסון: אני מודה לך.

יואל חסון: כמו שאמרתי, אני רוצה לשמוע את שר התחבורה.

יואל חסון: בבקשה.

ישראל כץ: תודה רבה אדוני היושב-ראש, הוועדה.

ישראל כץ: אני מופיע לראשונה בוועדה שאתה עומד בראשה ואני מברך אותך בהצלחה בתפקיד המאוד חשוב הזה.

ישראל כץ: אני חושב שהעובדה שנתת עדיפות לדיון בנושא החשוב הזה, של המאבק בתאונות הדרכים, ראויה לציון.

ישראל כץ: אני עצמי גם קיימתי דיון במשרד לקראת הישיבה הזאת, ובכלל בממצאי הדוח.

ישראל כץ: נמצאים כאן אנשי המשרד והגופים הקשורים, שוודאי יעמיקו ויסבירו.

ישראל כץ: אני חייב לשבח את אנשי משרד מבקר המדינה על העבודה המעמיקה.

ישראל כץ: העובדה שאני, כשר חדש, שלצד פעילות עסוק גם בלימוד הדברים, מסתייע בצורה רצינית בדוח הזה אומרת כבר דרשני.

ישראל כץ: מבחינתי, הדוח הזה משמש חומר לימודי ובסיס לביצוע של דברים שכבר התחלנו לפעול ולטפל בהם.

ישראל כץ: דבר אחד ברור - אני לא יודע מה היה בעבר ואני מניח שיש הסברים - המצב הזה לא יכול להימשך.

ישראל כץ: בכל הנושא של טיפול בתאונות הדרכים ובטיחות בדרכים דרושה טלטלה.

ישראל כץ: טלטלה זה אומר שלא צריך להמציא את הכול מחדש, אבל את הדברים שקיימים צריך לטלטל בצורה כזאת שכל המערכת תתפקד, אם זה שילוב מערכות, חילופי אינפורמציה ממוחשבת, בדיקות רפואיות.

ישראל כץ: אני מתייחס לדוח המבקר בתור עובדה – רק בג"ץ יכול לשנות נתונים של דוח כזה - 82,000 נהגים נמצאים בפסילה, ו-68% מהם לא הפקידו את הרישיון שלהם אחרי הפסילה.

ישראל כץ: רק הפסילות של המשטרה נאכפות במלואן, והפסילות שהיא עושה זה 3% בשנה לעומת 60% שעושה משרד התחבורה ו-37% של מערכות בתי המשפט - אז אם כל המערכות האלה עובדות, ובסוף התוצר של העבודה זו היא פסילה, שהיא הרמה הכי חמורה, והיא לא נאכפת ו-68% מהאנשים לא מפקידים את הרישיון, הנתון הזה כבר אומר הכול; בעצם, המערכת לא אפקטיבית.

ישראל כץ: למה אני אומר שאני מתייחס לנתונים כפי שהם?

ישראל כץ: כי אני מכבד את אנשי המבקר, אני מניח שהם בודקים.

ישראל כץ: אומרים שיש נתונים קצת אחרים.

ישראל כץ: הנתון הזה מדהים והוא אומר הכול.

ישראל כץ: קודם כול חייבים לוודא ש-68% האלה, שהם 60,000 ומשהו איש, יפקידו את הרישיון שלהם.

ישראל כץ: המבקר מעיר הערות לגבי הדבר הזה, של אפשרות להגיע אליהם.

ישראל כץ: הנחיתי שתוך שבוע ימצאו לי שיטה איך מגיעים לאנשים האלה ואיך דואגים שקודם כול יפקידו את הרישיון.

ישראל כץ: אני לא יודע אם כולם נוהגים, אולי חלק ויתרו על הרישיון, אולי חלק לא קיבלו הודעה, אולי חלק כן קיבלו ובכל זאת נוהגים.

ישראל כץ: אבל קודם כול, לעבור את השלב של ההפקדה.

ישראל כץ: זה דבר שביקשתי שייעשה בתוך שבוע.

ישראל כץ: מצדי, שיגייסו סטודנטים, שיסמיכו אותם, שיעברו בין הבתים, שיכתבו, שישלחו הודעה טלפונית, שלא יהיה מצב שאדם לא יודע ולא מפקיד את רישיונו.

ישראל כץ: זה הדבר הבסיסי.

ישראל כץ: יש כאן שני נושאים.

ישראל כץ: יש את הנושא של הנפקת רישיונות והנושא טיפול בנהגים מועדים.

ישראל כץ: ככל שהבנתי, ואחר כך ירחיבו, אין בעיה בהנפקת הרישיון ההתחלתית, הפרצה היא בנושא שדרוג הרישיון – אם מישהו הוא בעל רישיון ב' ואחר כך הולך לשדרג ל-ג', לא היה מעקב ממוחשב על זה וזו הייתה פרצה שאפשרה למי שלא ראוי לקבל את הרישיון לפעמים.

ישראל כץ: כבר הייתה פעילות, ואחר כך ידווח מה נעשה בנושא, כדי לחסום את זה מבחינת מחשוב.

ישראל כץ: אני מקווה שנמצא הפתרון לזה.

ישראל כץ: נושא מבחני התיאוריה, גם המבקר מציין – וזה היה טרם כניסתי למשרד כך שאני יכול לשבח את זה - עצם ההוצאה לגורמים פרטיים הייתה מצוינת.

ישראל כץ: זה פישט את כל התהליך.

ישראל כץ: הייתה בעיה עם מספר האתרים: בעת דוח המבקר היו 16 אתרים, היום יש כבר 18 ויש צורך להוסיף עוד אחד.

ישראל כץ: נכון שהמספר המיועד היה 23, אבל הגיעו למסקנה כרגע שאם יוסיפו עוד אחד זה מכסה את כל המקומות.

ישראל כץ: צריך להוסיף אחר אחד בחדרה.

ישראל כץ: שמעתי גם בשטח שזה שיפר מאוד את רמת השירות.

ישראל כץ: הייתה תקלה בנושא השאלות, וזה טופל, ידווח.

ישראל כץ: המבקר מציין שמ-600 שעות שירות זה עלה ל-2,800 שעות מעצם השיטה הזאת, זאת אומרת שזה הגדיל את היקף הפעילות.

ישראל כץ: בנושא של סוג הרישיונות – אמרתי את ההערה ואבקש אחר כך להרחיב.

ישראל כץ: נושא הבדיקות הרפואיות – ישנה בעיה.

ישראל כץ: כאשר באים לפתור אותה, ניצבים מול דברים שקיימים.

ישראל כץ: הלוואי שזה היה הוקוס פוקוס, שלוחצים על כפתור ומיד כל האופטומטריסטים וכל הרופאים עושים באופן אוטומטי וממוחשב את עבודתם.

ישראל כץ: יסבירו מה הבעיות בנושא הזה, אני לא יודע אם זה קשור לממשל זמין.

ישראל כץ: יש ניסיון למחשב את כל הפעילות הממשלתית על-ידי המערכת של ממשל זמין, שגם היא יוצרת בהמתנה לפעילותה.

ישראל כץ: לגבי שיטת הניקוד – צוין מכתבי למבקר.

ישראל כץ: קיימתי דיון בעקבות הערות המבקר, שכבר בשנת 2003 נמצא שיש ליקויים בשיטת הניקוד הקיימת.

ישראל כץ: מאחר שחיפשו שיטה אחרת לא פתרו את הבעיות הקיימות.

ישראל כץ: ב-2006 שר התחבורה הורה לעבור לשיטה אחרת, ולא היה מעבר לשיטה אחרת, אבל גם לא תוקנו הליקויים.

ישראל כץ: הזכירו כאן את האפשרות להחזיר פסילה של תשעה חודשים, למשל.

ישראל כץ: בדיון שקיימתי עם אנשי המקצוע במשרדי התרשמתי באופן חד-משמעי שאין סיכוי שיאמצו עכשיו שיטה חדשה כי לא בוצע מחקר לגבי שיטה חדשה, ומאחר שהליקויים קיימים, שיניתי את המדיניות ולכן טרחתי רק בעניין הזה לעדכן את המבקר, כי אחד מתפקידיו של המבקר זה לבדוק את המציאות וגם את ביצוע ההחלטות.

ישראל כץ: מאחר שלא רציתי שתהיה החלטה תלויה, שלא מבוצעת, עדכנתי שההחלטה לעבור לשיטה חדשה הוקפאה בינתיים.

ישראל כץ: הובטח לי שתוך חודש – אני חושב שהחומר למשרד המשפטים כבר מוכן - - -

חוה ראובני: בהכנה בימים אלו.

ישראל כץ: נתקן את הליקויים בשיטה הקיימת קודם כול.

ישראל כץ: אני לא רואה שתאומץ שיטה חדשה בקרוב, עוד לא נעשו מחקרים.

ישראל כץ: מצד שני, השיטה הקיימת פרוצה במספר דברים שעוד לא מתוקנים, ולכן עדכנתי את המבקר בשינוי המדיניות בדבר הזה.

ישראל כץ: הוריתי להכין הצעות למשרד המשפטים על מנת להתקין תקנות שיתקנו את השיטה הקיימת במספר דברים מרכזיים, כמו שדובר.

ישראל כץ: במקביל, הטלנו על הרשות הלאומית לבטיחות בדרכים לבצע מחקר לגבי אפשרויות של שיטות חדשות, לגבי השיטה הקיימת.

ישראל כץ: אבל בינתיים לא יקרה שבשיטה הקיימת יש פרצות משמעותיות.

ישראל כץ: לגבי מה שעלה לגבי הנתונים – אבקש דיווח, אבל אני מתכוון לפעול באמצעות מינהל התנועה ואגף מערכות המידע מול השותפים שלנו במאבק בתאונות הדרכים – משטרת ישראל והנהלת בתי המשפט - כדי ליצור בסיס נתונים משותף, עדכני ושוטף והעברת מידע באופן סדיר.

ישראל כץ: אתם נחשפתם לחלק מהבעיות שיש, אבל בעיות חייבים לפתור.

ישראל כץ: נקבעה לי פגישה עם השר לביטחון פנים, אחד הנושאים שאני מתכוון להעלות בפגישה הוא איך יוצרים את התיאום שיאפשר בקרה יעילה על הנושא.

ישראל כץ: אגב, הפגישה נועדה גם כדי לראות איך, למרות קיצוצי התקציב – שחלק ממנו הצלחנו להחזיר - אנחנו מסייעים לתגבר את נוכחות המשטרה בדרכים, מאחר שהרשות הלאומית לבטיחות בדרכים משתתפת גם במימון ופעילות.

ישראל כץ: לדעתי, זה אחד המפתחות החשובים ביותר כדי לצמצם את התאונות.

ישראל כץ: אני לא מכיר כלי יותר אפקטיבי מאשר הניידות שנמצאות בדרכים.

ישראל כץ: זה מימד של הרתעה, מימד של הכוונה.

ישראל כץ: כל עוד לא תוקנו הרבה מאוד ליקויים של תשתית - כל שנה נערך דוח לגבי מוקדי הסיכון והמקומות שבהם צריך לתקן ולעשות, ומוקצים משאבים לא מעטים גם לדבר הזה - חייבים לוודא שיש נוכחות משטרתית מכסימלית, בייחוד במקומות המועדים לפורענות.

ישראל כץ: כמובן, בפרויקטים החדשים מוטמע הנושא של בטיחות בדרכים.

ישראל כץ: לגבי הדואר שאמור להודיע לאנשים על השלילה והדואר החוזר והדברים האחרים – נמצא דרך לטפל.

ישראל כץ: יש קשיים, יש מקומות שבהם קשה מאוד לאתר את הנהגים האלה, יש ריכוזי אוכלוסייה שקשה להגיע אליהם, אבל ההיקף הזה – ועוד פעם, אני מקבל את הנתונים כפשוטם - - -

חנה יזרעלוביץ: זה נתונים שלכם.

ישראל כץ: אני אומר בכנות, לא הצלחתי לאמת את הנתונים האלה במערכות המשרדיות, אבל אני מקבל את הנתונים כמו שהם ומתייחס אליהם.

ישראל כץ: ההיקף הזה כבר יוצר מצב שלא חשוב שבאיזשהו מקום מאוד קשה להגיע כי לא יכול להיות של-80,000 ומשהו איש, לרובם ככולם, לא ניתן להגיע.

ישראל כץ: חייבים להגיע למצב שמי שנשלל רישיונו מוודאים שהוא יודע.

ישראל כץ: יש אנשים שלא יודעים, זה נכון.

ישראל כץ: בתום לב הם נוסעים.

ישראל כץ: לא מחכים לתפוס אותו רק בעת נהיגה, אלא הרישיון שלו מופקד.

ישראל כץ: החוק דורש את זה, גם יש אפשרות להעמיד לדין מי שלא מפקיד רישיון - אם הוא ידע.

ישראל כץ: זאת לקונה שאנחנו מתכוונים לטפל בה.

ישראל כץ: אדוני היושב-ראש, נמצא כאן גם מנכ"ל משרד התחבורה, נמצאים ראשי האגפים הרלוונטיים, לפי מיטב שיפוטך אם יוכלו להציג ביתר הרחבה.

יואל חסון: תודה רבה, אדוני השר.

יואל חסון: כפי שאמרתי, אתה שר חדש ואמרת שהדוח הזה יכול להיות תוכנית עבודה ותוכנית לימוד ודרך שלך להתמודד עם הבעיות ולחדש את הדברים שצריך לחדש ולתקן.

יואל חסון: מנכ"ל משרד התחבורה הוא מנכ"ל ותיק, תתייחס לדברים שנאמרו כאן וצוינו בדוח.

גדעון סיטרמן: בוקר טוב.

גדעון סיטרמן: מבחינתנו, רשימת הליקויים שנמסרה פה על-ידי מבקר המדינה אמורה וצריכה להיות תוכנית עבודה.

גדעון סיטרמן: אין לנו ויכוח.

גדעון סיטרמן: אם יש אי ההתאמות במספרים או בגישה זה נעשה תוך כדי עבודה מול מבקר המדינה, ואנחנו עובדים בצמוד בשיתוף פעולה מלא עם מבקר המדינה ובשקיפות מלאה.

גדעון סיטרמן: גם אני, כמנכ"ל, נעזר מאוד בדוחות האלה כדי לדעת איזה דברים מוצעים ומה ניתן לבצע.

גדעון סיטרמן: יש בעיה אחת, שהיא בנושא של מפגש בסיסי המידע בין הגורמים בממשלה.

גדעון סיטרמן: זו בעיה אקוטית.

גדעון סיטרמן: מנסים לפתור את זה באמצעות מערך גדול של ממשל זמין.

גדעון סיטרמן: שם זה לא עובד בקצב הנכון.

גדעון סיטרמן: קיימתי פגישה אצלי במשרד, עם אנשי המחשוב של משטרת ישראל.

גדעון סיטרמן: לא השארנו את זה לרמות של מנכ"לים, אלא ירדנו לרמת הפרט.

גדעון סיטרמן: אני שמח על הפגישה שתהיה עם השר לביטחון פנים, כי חלק מהדברים שנתקלנו בהם זה הקצאת מקורות וסדרי עדיפויות בתוך הגופים השונים בממשלה.

גדעון סיטרמן: אני לא יודע אם יש פה מישהו מהאוצר, אבל הרבה דברים שאמורים לעשות באמצעות תקנים, תוספת תקציבים למחשוב ותהליכים שאמורים לקרות כדי ליישם את ההמלצות מחייבים תיאום עם האוצר, מבחינה תקציבים.

גדעון סיטרמן: את הדברים האלה צריך לסנכרן.

גדעון סיטרמן: המשרדים הייעודיים שנמצאים בחזית נמצאים בתהליך הולך ומצטמצם על ציר הזמן.

גדעון סיטרמן: המטלות, החוקים והתהליכים עולים על ציר הזמן, האוכלוסייה גדלה.

גדעון סיטרמן: יש לנו מעל 3.5 מיליון נהגים ו-2.5 מיליון כלי רכב.

גדעון סיטרמן: כלומר, אין קורלציה בין הפלטפורמה היישומית לבין הגידול באוכלוסייה.

גדעון סיטרמן: אם רוצים לטפל, צריך לטפל גם מערכתית, בסדר העדיפות שנקבע – ואין פה חילוקי דעות פוליטיים שהמלחמה בתאונות הדרכים היא בעדיפות עליונה בכל ממשלה – צריך להבין שהתקציבים האלה צריכים להיות צמודים לתהליך גידול האוכלוסייה וגידול בפעילות.

גדעון סיטרמן: אי-אפשר לעשות יש מאין.

גדעון סיטרמן: יחד עם זה, אנחנו צריכים להשתפר כל יום ולצמצם את הפערים.

יואל חסון: תתייחס לעובדה שמהדוח הקודם לדוח הזה לא תוקנו הליקויים.

יואל חסון: מ-2006 ועד היום אומר נציג המבקר בצורה ברורה שהליקויים לא תוקנו.

גדעון סיטרמן: הוא אומר שתוקנו בקצב איטי.

צבי ורטיקובסקי: יש ליקויים מרכזיים יש שלא תוקנו, יש ליקויים אחרים שהוחל בתיקונם בקצב איטי.

מגלי והבה: אני לא מכיר מצב כזה: או תוקן או לא תוקן.

גדעון סיטרמן: שיטת הניקוד לא תוקנה, השר קיבל החלטה שעד שלא משנים את השיטה מתקנים את הקיים.

יואל חסון: זאת החלטה נכונה וחכמה של השר, בעיניי.

יואל חסון: מה זה קצב איטי?

גדעון סיטרמן: קצב איטי אומר שאם אתה אמור להוציא תהליך של בחינה חוזרת של דואר לאנשים שלא מקבלים את הדואר והדואר חוזר, בקטע הזה צריך לתקן את המחשוב, לתקן את אמצעי היכולת להפצה.

גדעון סיטרמן: הדברים האלה עולים כסף, וקצב התקציב שאנחנו מקבלים הוא כזה שהוא פורש לנו את התהליך.

גדעון סיטרמן: כלומר להגיע מפתרון אפס לאחד, בתווך הזה אנחנו תלויים באמצעים, ולפעמים יש צורך בשיתוף פעולה מול גורמים.

גדעון סיטרמן: ברגע שהאוצר לוקח על עצמו את כל האינטגרציה של מערכות המידע באמצעות ממשל זמין והוא עובד בקצב מסוים, אז אנחנו תלויים בקצב הזה.

גדעון סיטרמן: אלה דברים של ניהול, לא של מדיניות.

גדעון סיטרמן: בניהול אתה יודע לאן אתה הולך, הקצב נקבע באמצעים ובהקצאת המקורות שיש לביצוע.

חנה יזרעלוביץ: אני רוצה להתייחס לעניין ההודעה לנהגים.

חנה יזרעלוביץ: למשל, שנים נשקלת האפשרות של חזקת מסירה.

חנה יזרעלוביץ: אם תיקבע בחוק חזקת מסירה תיפתר כל הבעיה של הצורך לאתר את הנהג ולהודיע לו.

חנה יזרעלוביץ: יותר מזה, בשנת 2008 - - -

ישראל כץ: זה כתוב, בין התיקונים.

חנה יזרעלוביץ: או-קיי.

חנה יזרעלוביץ: בשנת 2008 עשו מבצע.

חנה יזרעלוביץ: הודיעו לכל הנהגים שיפקידו את הרישיון שלהם ושלחו מכתבים אישיים לפסולים של הנהלת בתי המשפט, אבל לא שלחו מכתבים אישיים לפסולים של רשות הרישוי.

יואל חסון: אגב, הם הפסולים של עבירות תנועה ושל הצטברות הניקוד.

יואל חסון: בדרך כלל אלה אנשים שיותר בעייתיים בכביש.

צבי ורטיקובסקי: נשאלה שאלה מה זה תיקון איטי.

צבי ורטיקובסקי: ניקח לדוגמה את הנושא של בדיקות רפואיות ואופטומטריסטים.

צבי ורטיקובסקי: יצאו הוראות מטעם משרד התחבורה שמי שצריך למלא את הטפסים של הבדיקות הרפואיות יהיה או רופא משפחה או רופא שמכיר את תיקו האישי של מבקש הרישיון.

צבי ורטיקובסקי: ההוראות יצאו, היישום לא מתבצע.

עוזי יצחקי: אני אחראי על אגפי הרכב והרישוי.

עוזי יצחקי: אני חושב ששר התחבורה, ישראל כץ, היטיב לפרט את הנושאים ולכן לא אעבור על כולם אלא רק אשלים.

יואל חסון: אתה אחראי על כל הרישוי, נכון?

עוזי יצחקי: ממונה על אגף הרישוי.

עוזי יצחקי: המכון הרפואי לבטיחות בדרכים הוא גוף ששייך משרד הבריאות, ואנחנו עובדים אתם באופן רצוי.

יואל חסון: אבל אתה ממונה על רשות הרישוי, נכון?

יואל חסון: טוב.

יואל חסון: אז תתייחס בשלב הראשון לנושא של המבחנים, הנפקת רישיונות הנהיגה.

עוזי יצחקי: כן, אשלים את מה שאמר השר.

עוזי יצחקי: לגבי הנושא של מבחני תיאוריה, מבקר המדינה בדק בדוח מאוד ממצה, בטיוטה שהגיעה אלינו וישבו אתנו עליה, הרפורמה של ההפרטה, המחשוב, כל מה שהיה בצידו של אותו מהלך, בהחלט הצליח.

עוזי יצחקי: כמו בכל רפורמה גדולה, פעלנו גם לשנות את התוכן ולא רק את הקוסמטיקה.

עוזי יצחקי: זה לא רק הפרטה ומחשוב אלא גם תוכן המבחנים.

עוזי יצחקי: המבחן היום הרבה יותר קשה, מבחן שמביא את הנהג למצב שהוא צריך ללמוד היטב לפני המבחן, להבין את התרחישים של הכביש, להבין מצבים בכביש.

עוזי יצחקי: המבחן ממוחשב, מוגבל ל-40 דקות ולכן ההכנה למבחן צריכה להיות רבה יותר.

עוזי יצחקי: נכון, אנחנו מודים, חודש יולי 2008, כשעברנו למתכונת המבחנים החדשה, היה שוק לציבור התלמידים, הנבחנים.

עוזי יצחקי: למרות שאמרנו כמה חודשים קודם, יחד עם מורי הנהיגה, השוק היה גדול.

עוזי יצחקי: בימים הראשונים הנתונים היה בעייתיים מאוד.

עוזי יצחקי: ייצבנו את המצב, אנשים התחילו ללמוד כנדרש, נעזרים באתר האינטרנט.

עוזי יצחקי: הגענו היום כמעט לאותו מצב כמו שהיה לפני המחשוב והרפורמה.

עוזי יצחקי: עד סוף השנה הזאת אנחנו בודקים את המבחן, גם בשפה העברית וגם בשפות זרות – המבחן נערך בשש שפות – ועד סוף השנה נתקן גם מבחינה של טסטולוג וגם מבחינת הניסוחים.

עוזי יצחקי: חלק מהשאלות שמצאנו שהיו בעייתיות הוצאו.

עוזי יצחקי: אני מתחייב שעד סוף השנה כל השאלות יהיו תקינות.

עוזי יצחקי: לגבי שדרוג רישיונות הנהיגה - הכנסנו מערכת מחשוב חדשה, שפותחה במשרד התחבורה.

עוזי יצחקי: המערכת הזאת מצליבה נתונים בין מערכת התלמידים לבין מערכת הנהיגה וכל עוד לא הוזן במערכת התלמידים שהנהג עבר טסט והוא רשאי לקבל רישיון, במערכת הנהיגה הוא חסום ולא יוכל לקבל את רישיון הנהיגה.

עוזי יצחקי: דרך זה אנחנו סבורים שסגרנו את הפרצה ולא יהיו עוד תקלות.

צבי ורטיקובסקי: זה גם עניין של סמכות, לא רק עניין של חסימת מחשב.

עוזי יצחקי: נכון, זה גם עניין של סמכות.

עוזי יצחקי: אני רוצה לציין גם בפני חברי הכנסת, אני, כסמכות רישוי עליונה, מאציל למאות עובדים סמכויות של רשות רישוי.

עוזי יצחקי: אלה העובדים שפועלים בשטח, מזינים את הדברים.

עוזי יצחקי: אנחנו גם נמצאים במעקב ופיקוח רנדומלי אחרי אותם עובדים.

עוזי יצחקי: כלומר, אלה עובדים שמקבלים מאתנו אצילת סמכויות ונמצאים בבקרה ופיקוח, עובדים עם סמכות סטטוטורית.

ישראל כץ: שיהיה ברור, אם אחד העובדים האלה ייתן למי שלא זכאי רישיון משודרג, אז זה כבר לא יהיה בעיית נתונים אלא בעיה של הפרת הנהלים, בניגוד למצב הקודם.

עוזי יצחקי: נכון, כבוד השר, אבל יהיה לו הרבה יותר קשה לעשות את זה, כי אם לא הוזן על-ידי הטסטר שהוא עבר את מבחן הנהיגה המעשי, אז הפקיד יכול לשחק הרבה במחשב אבל את הרישיון התלמיד לא יקבל.

עוזי יצחקי: יש פה הצלבת נתונים.

יואל חסון: מבחינה טכנית, לא יונפק הרישיון ואי-אפשר יהיה ללחוץ על כפתור שמנפיק רישיון.

ישראל כץ: אבל יש סמכות לאותו פקיד, בשיקול דעת, לעשות את זה.

עוזי יצחקי: במערכת החדשה לא יהיה שום שיקול דעת.

עוזי יצחקי: כמובן שאם יהיו דברים חריגים או שלא הוזן מסיבה כזו או אחרת, ניתן יהיה.

ישראל כץ: המערכת הזאת כבר קיימת.

יואל חסון: ממתי?

עוזי יצחקי: היא התחילה להיות פעילה בשבוע האחרון.

עוזי יצחקי: נמצאת פה חסידה קופרברג, מנהלת אגף מערכות מידע, ונעקוב אחר העניין הזה ונמשיך לדווח.

עוזי יצחקי: אשמח אם גם מבקר המדינה יראה את המערכת ויתרשם ממנה, כמו שעשו גם בנושא התיאוריה.

עוזי יצחקי: לגבי נושא הזיופים בבדיקות הרפואיות – כמו שנאמר, תיקנו את התקנה.

עוזי יצחקי: החלנו חובה שרק רופא שמכיר את עברו של הנבדק ייתן את הבדיקות הרפואיות.

עוזי יצחקי: התקנה עברה, הנהלים הוצאו.

יואל חסון: איך אתה יודע אם הוא מכיר או לא מכיר את הנבדק?

עוזי ברלינסקי: הוא צריך להכיר, הוא צריך לחתום על זה, צריך לעיין בתיקו הרפואי של הנבדק.

יואל חסון: אבל איך אתה יודע שהרופא הזה באמת עשה את מה שאתה אומר ושהוא מכיר?

עוזי יצחקי: אנחנו לא יכולים לדעת.

עוזי יצחקי: זה ביקורות ומעקבים - - -

יואל חסון: לדוגמה, אנשים צעירים שלא מטופלים באופן סדיר בקופת חולים ואין להם רופא שמטפל בהם באופן שוטף.

עוזי יצחקי: הוא חייב להגיע לרופא משפחה.

יואל חסון: אבל יכול להיות שהוא פוגש את רופא המשפחה הזה בפעם הראשונה.

יואל חסון: הוא לא היה אצל רופא מעולם.

עוזי יצחקי: הוא עושה את זה, ויש פה גם מעקב של משרד הבריאות.

עוזי יצחקי: גם הפקידים שלנו מבצעים - - -

עוזי יצחקי: נתקלנו בתלונות ובתופעות שיש איזה רופא באיזה מוסך בקומה שניה, והוא נותן את האישורים וממלא את הטופס.

עוזי יצחקי: אמרנו שצריך שמי שממלא את הטופס ומאשר את המצב הבריאותי של המועמד צריך להיות מי שמכיר אותו, או לפחות מכיר את התיק הרפואי.

עוזי יצחקי: מבחינתנו, זו התקדמות, אבל זו התקדמות אם תיושם בשטח הלכה למעשה.

יואל חסון: או לפחות רופא שמשויך באופן ברור לקופת החולים שבה האדם מבוטח ולא איזה מאכר שיושב באיזשהו מקום.

חוה ראובני: זו הדרישה בתקנות והרופא חותם על זה כשהוא ממלא את הטופס הרפואי, אבל לנו אין שום דרך לדעת מה הוא עשה אצלו במרפאה ומה הוא בדק במחשב.

חוה ראובני: אין לנו סמכות לעשות ביקורות במרפאות קופות חולים.

עוזי יצחקי: מה שכן, הפקידים שלנו מאוד ערים לעניין הזה.

עוזי יצחקי: טפסים של בקשה ללימוד נהיגה נבדקים היטב.

עוזי יצחקי: עלינו על מספר מקרים.

עוזי יצחקי: אנחנו מאוד ערים לעניין הזה ואם אין חותמת, אם השם לא ברור, מרימים טלפון, בודקים אל מול המינהל הרפואי במשרד הבריאות ומנסים להקטין את התופעה.

עוזי יצחקי: אבל זו בהחלט תופעה קיימת, ופה אנחנו מקבלים את ההערה של מבקר המדינה.

עוזי יצחקי: השלב המשלים לעניין הזה הוא המחשוב, ואנחנו מצפים למגר את התופעה של זיופים בבדיקות הרפואיות על-ידי מחשוב התחום הזה.

עוזי יצחקי: השלב הראשון יהיה מחשוב בדיקות העיניים.

עוזי יצחקי: רק רופא שיהיה מאושר, ממוחשב, מקושר אלינו באון-ליין ומכוון למחשב של משרד התחבורה יבצע את הבדיקה.

עוזי יצחקי: עם קוד שלנו הוא יהיה רשאי להזין את הבדיקה למחשב שלנו.

עוזי יצחקי: עם בדיקות העיניים אנחנו יותר מתקדמים, עם בדיקות רפואיות כלליות אנחנו קצת יותר מתעכבים.

עוזי יצחקי: אבל, יחד עם ממשל זמין, רוצים למחשב את הסיפור הזה.

עוזי יצחקי: זה נמצא בסדר עדיפות, כפי שהציב לנו את זה השר, ונמשיך לעדכן בעניין הזה.

צבי ורטיקובסקי: אבל מעבר לזה יש לכם את עניין הרשימות.

צבי ורטיקובסקי: המלצנו שיהיו לכם רשימות של אופטומטריסטים מוסמכים, שתדעו שמי שחתם הוא המוסמך ולא המוסכניק.

עוזי יצחקי: נכון.

עוזי יצחקי: אנחנו אמורים לקבל בחודש הקרוב מדוקטור אשר שלמון ממשרד הבריאות את אותן רשימות.

עוזי יצחקי: יש 120,000 נהגים חדשים בשנה והבדיקות יהיו כדי לעלות על אפשרות זיופים מתוך הרשימות.

עוזי יצחקי: לא אגיד שזה יהיה פשוט, כי יש לנו 120,000 נהגים חדשים בשנה וכמות כמעט כפולה של מבקשים כאלה, והבדיקות יהיו כדי לעלות כמה שיותר על אפשרות הזיופים מתוך הרשימות.

עוזי יצחקי: השלב המשלים ומיגור התופעה יהיה באמצעות מחשוב.

גדעון סיטרמן: אתה מקבל את המלצת המבקר לקחת רשימות - - -

עוזי יצחקי: אמרתי: מקבל ומברך עליה.

חגי טננבאום-ארז: בכל מקרה, צריך לקחת בחשבון שיש בעיה עם הבדיקות הרפואיות, כי אדם יכול להחליף רופא משפחתי כל שלושה חודשים.

יואל חסון: אני חושב שהכוונה הייתה בעיקר לרופאים שהם מאכרים, שיושבים במוסכים כאלה ואחרים סמוך למכונים ונותנים אישורים תמורת סכום כסף.

קריאה: קראנו להם "רופאי חדרי מדרגות".

חגי טננבאום-ארז: אבל עדיין יש לו רישיון רופא והוא מוכר כרופא.

יואל חסון: אבל הוא לא מכיר את אותו מטופל, הוא רואה אותו פעם ראשונה.

יואל חסון: אני משער שאין לו את הכלים באותו מקום ובאותו רגע לבדוק לעומק.

גדעון סיטרמן: צריך לייצר סנקציה גם כלפי רופאי חדרי מדרגות.

ישראל כץ: אני רוצה להעיר למשרד המבקר שחלק המחשוב שקשור לממשל זמין, כל עוד הוא לא קורה האפקטיביות הרבה פחות טובה.

ישראל כץ: אם צריך לבדוק 5,500 אופטומטריסטים במערכת ממוחשבת, זה מיד; במערכת לא ממוחשבת לבדוק את הפונים והאופטומטריסטים הסיכוי לפספוס הוא הרבה יותר גבוה.

ישראל כץ: האפקטיביות האמיתית בנושא בדיקות העיניים והבדיקות הרפואיות אחרי ההסדרה היא שהנושא הזה ימוחשב.

ישראל כץ: אם זה לא ימוחשב חלק מהליקויים יישארו.

צבי ורטיקובסקי: אני לא משוכנע שצריך לתלות את הכול במחשוב.

צבי ורטיקובסקי: המשרד שלנו הוציא דוחות על פרויקט המרכבה והוציא דוחות על ממשל זמין והערנו על זה, אבל לתלות את הכול אם יהיה או לא יהיה ממשל זמין - - -

ישראל כץ: נקודת המוצא שלי הייתה שהדוח הוא דוח ולא תולים ומתקנים בפועל מיד.

עוזי יצחקי: השר כץ הכריע בימים האחרונים לעניין שיטת הניקוד.

עוזי יצחקי: בימים הקרובים זה יועבר לאישור משרד המשפטים, יגיע לחתימת השר ומשם - - -

יואל חסון: אני רוצה להקשות עליך.

יואל חסון: השר בא וקיבל החלטה חשובה, אבל מה עשיתם לפני שהשר בא?

יואל חסון: הבנתם שמצד אחד אתם לא מצליחים להתכנס לשיטת ניקוד חדשה, אבל הבנתם גם ששיטת הניקוד הקיימת לא טובה.

יואל חסון: מה עשיתם בתקופה הזאת?

עוזי יצחקי: על-פי הנחיית שר התחבורה היוצא, שגם שם את המאבק בתאונות הדרכים בראש סדר העדיפויות, הונחינו להציג חלופות לשיטת ניקוד חדשה.

עוזי יצחקי: יחד עם משרד המשפטים, עם משטרת ישראל וגורמים נוספים הצגנו מספר חלופות.

עוזי יצחקי: הייתה עבודת מטה, שאני מודה ומתוודה שאכן ארכה זמן והיו חלופות שאושרו ולא אושרו.

עוזי יצחקי: בסופו של דבר אושרה חלופה, שגם הוצגה לאנשי מבקר המדינה שהיו במשרדי.

עוזי יצחקי: היא טעונה עבודת מחקר.

עוזי יצחקי: אם נבוא לכנסת להציג את השיטה החדשה נצטרך להוכיח, מבחינה מחקרית ומדעית ועל-פי נתונים מבוססים, מדוע השיטה הקיימת לא הצליחה.

עוזי יצחקי: ניקח גם בחשבון שבעקבות אותה החלטה שאנחנו מציגים חלופות ובוחנים שיטת ניקוד חדשה הוקפאה ההחלטה לתקן את השיטה הקיימת.

עוזי יצחקי: אני חוזר ואומר שהחלטתו של השר כץ, לתקן את השיטה הקיימת ובמקביל להמשיך בחלופות אחרות, היא מעשית ביותר ותיתן לנו אפשרות לשפר את השיטה הקיימת.

עוזי יצחקי: אם נאמר, גם על-פי עמדת חלק מאנשי המקצוע, השיטה הקיימת היא חסרה, כמו שאמר מבקר המדינה, ויש בה חורים שאנחנו רואים אותם בתוצאות.

עוזי יצחקי: עם תיקון החוסרים הללו אני בטוח – ונוכל לראות את זה בתוצאות בעוד כשנה - שאותה שיטה תיתן מענה.

עוזי יצחקי: שיטת הניקוד הנוכחית, שהיא חדשה יחסית שהתחילה ב-2003, היא שיטה שנהגים חוששים ממנה ואנחנו יכולים לשמוע מהשוטרים כשאנשים מקבלים קנס או כשתופס אותם שוטר, דבר ראשון שהם שואלים, עוד לפני ששואלים כמה קנס הם הולכים לשלם, זה כמה נקודות מקבלים.

עוזי יצחקי: כך שהשיטה הזאת, אם נשפר אותה כמו שהחליט השר, יכולה להיות אפקטיבית.

עוזי יצחקי: לעניין אי הפקדת רישיון נהיגה ונהגים פסולים - אנחנו מקבלים את עמדת הביקורת.

עוזי יצחקי: האנשים קיבלו מאתנו נתונים במהלך 2008.

עוזי יצחקי: הנתונים לא מספקים.

עוזי יצחקי: במהלך 2008 נעשו - - -

מגלי והבה: תגיד את המספר, שבין 60% ל-80% מהפסולים עדיין נוהגים, רוצחים שמסתובבים בכבישים.

עוזי יצחקי: אעדכן, גם בנתונים שעומדים היום לרשותנו.

עוזי יצחקי: במהלך שנת 2008, יחד עם המשטרה ונציגי הנהלת בתי המשפט, ביצענו פעילות אכיפה מסיבית כנגד נהגים פסולים.

עוזי יצחקי: הפעילות נעשתה גם בשטח אופן מאסיבי, על-ידי ניידות משטרה, על-ידי ניידות הבטיחות שלנו, שבדרך כלל בודקות כלי רכב ובדקו גם נהגים.

עוזי יצחקי: היה גם קמפיין חזק מאוד בתקשורת.

יואל חסון: אני מדבר על פסילה על בסיס נקודות וקנסות.

חוה ראובני: על קנסות לא פוסלים, זה עיכוב חידוש.

יואל חסון: ברגע שברור שאדם צבר נקודות שמחייבות פסילה, תתאר לי את התהליך שקורה מאז אצלכם.

עוזי יצחקי: קודם כול, אדם מגיע למספר נקודות מסוים.

עוזי יצחקי: 12 נקודות מחייבות אותו בקורס נהיגה בסיסי; 24 נקודות מחייבות אותו בקורס נהיגה מונעת מקצועי, שזה על פי האשכולות של העבירות שהוא ביצע; 36 נקודות מחייבות אותו בהתליה לשלושה חודשים, כמובן, לאחר חובת שימוע בפני פקיד - - -

יואל חסון: התליה זה פסילה.

עוזי יצחקי: כן.

עוזי יצחקי: שלושה חודשים התליית רישיון - - -

יואל חסון: מה הוא יכול להגיד בשימוע שישכנע אתכם שלא יקבל פסילה?

עוזי יצחקי: הוא יכול להגיד מספר דברים.

עוזי יצחקי: בדרך כלל לא משכנעים אותנו, אבל יש אפשרות לדחות את אותה התליה אם הוא אומר שחלק מהנקודות לא הוא ביצע.

עוזי יצחקי: כלומר, אשתו, הבן שלו או מישהו אחר נהג ברכב והוא זה שעשה את העבירות.

עוזי יצחקי: אז הוא נמצא אל מול המשטרה בדין ודברים ובפעילות של הסבת נקודות.

יואל חסון: אם יש שימוע זה די ברור, כי הוא הגיע אליכם והוא מודע לעניין.

יואל חסון: אני מדבר על אלה שלא מגיעים לשימוע, כי הם לא יודעים בכלל.

יואל חסון: מה קורה לאנשים האלה?

יואל חסון: איך אתה מטפל בזה?

יואל חסון: שלחתם מכתב והמכתב חזר, מה קורה?

עוזי יצחקי: קודם כול, אנחנו שולחים מכתב בדואר רשום, ומנסים להגיע כמה שיותר לאותו אדם.

יואל חסון: מה זה כמה שיותר?

יואל חסון: תסביר לי.

יואל חסון: שלחת לו מכתב, זה ה"כמה שיותר" שאתה עושה?

עוזי יצחקי: שלחתי לו מכתב רשום, אם הוא לא הגיע או שאין אפשרות מסירה על-ידי הדואר הדבר הזה נרשם אצלנו.

עוזי יצחקי: לאחר מספר חודשים מוציאים עוד תקשורת ומזינים במחשב את אותה התליה.

עוזי יצחקי: מאותו רגע אנחנו נדרשים לתפוס את הבן-אדם, להגיע אליו, וזו הפעילות המשותפת עם המשטרה, כפי שציין ניצב משנה מאיר אור.

יואל חסון: מה שהוא רשם נרשם אצלך במחשב?

יואל חסון: ברגע שהוא מזין.

יואל חסון: מתי אתה לא יודע?

נצ"מ מאיר אור: אני לא יודע.

נצ"מ מאיר אור: ברגע שהוא מזין אני יודע.

יואל חסון: אם עצרת אדם, אתם תמיד עושים את הבדיקה השגרתית של הרישיונות ואם מתגלה באותו רגע שהוא פסול אתם מתחילים את התהליך.

מגלי והבה: אפשר לשאול באותו הקשר, ברגע שהוא הזין זה נרשם, אבל לפעמים אתם תופסים וזה לא מוזן אצלו.

נצ"מ מאיר אור: לא, לא.

מגלי והבה: אל תגיד לי "לא, לא".

מגלי והבה: אני קורא את דוח המבקר ועושה שיעורי בית.

מגלי והבה: בהרבה מקרים המשטרה תופסת אדם שיש לו פסילה והשוטר אומר לו: יש לך פסילה, אתה יודע את זה?

מגלי והבה: במקום שיעדכן את מה שמשרד התחבורה עושה ואז יש כוכבית שמופיעה אצלך אתם לא עושים את הפעולה ההפוכה.

מגלי והבה: זה מסביר את המספר הרב של פסולי רישיון שעדיין מסתובבים על הכבישים.

נצ"מ מאיר אור: זה שיש 80,000 פסולים זו הנחה.

מגלי והבה: מה זאת אומרת זאת הנחה?

מגלי והבה: אתה רוצה להגיד לי שאתם לא מאמינים למה שאתם כותבים.

נצ"מ מאיר אור: לא אני כתבתי אותם.

נצ"מ מאיר אור: יש הבדלים במספרים.

יצחק שגב: אדוני היושב-ראש, היו פה שתי שאלות שקיבלתם עליהן רק תשובות חלקיות.

יואל חסון: מיד תקבל רשות דיבור.

יואל חסון: חבר הכנסת והבה שאל שאלה, אני רוצה שתשיב לו.

נצ"מ מאיר אור: בתחילת הדיון נשאלתי ועניתי במפורש שמאחר שלנהג יש זכות שימוע, אני לא יכול להזין אותו כי דקה אחר כך הוא ייעצר על-ידי שוטר ולוקחים אותו לכלא.

נצ"מ מאיר אור: מי שאחר כך ייתבע זה אני, שעצרתי אותו בלי שקיבל את זכויותיו.

נצ"מ מאיר אור: נהג שנפסל על-ידי רשות הרישוי, יש לו זכויות לבצע שימוע תוך 30 יום.

נצ"מ מאיר אור: אנחנו תופסים את הנהג, תופסים את הרישיון, אני ממלא טופס מיוחד של משטרת ישראל ובו הוא חותם על הצהרה שהודע לו על הפסילה.

נצ"מ מאיר אור: את כל החומר אני מעביר לדינה אתון במשרד הרישוי, שהיא אמורה לתת לו את הזמן שמוקנה לו לצורך שימוע, ובמידה שלא יגיע ולא יבצע אז משרד הרישוי יוכל להזין אותו ומבחינתי הוא יופיע ביודעין.

יצחק שגב: זאת התשובה שניתנה בתחילת הדיון על-ידי ניצב משנה אור.

חנה יזרעלוביץ: מה נעשה עם כל המידע הזה שמועבר למשטרה?

עוזי יצחקי: אשלים את דבריי.

עוזי יצחקי: ביצענו מבצע אכיפה מסיבי ביותר.

עוזי יצחקי: היה גם קמפיין תקשורתי חזק מאוד - בכוונה לקחנו את רפי גינת, עם הקול המאיים – בסיוע הרשות הלאומית לבטיחות בדרכים.

עוזי יצחקי: אנחנו בהחלט יכולים לראות את התוצאות.

עוזי יצחקי: הן עדיין לא מספקות, אבל מהרצת המחשב של משרד התחבורה בימים האחרונים הנתונים הם כאלה: ברשות הרישוי – כמות נהגים שרשיונם נשלל – 13,528; מתוכם, לא הפקידו 9,367; בתי משפט - פסולים 13,213; מתוכם, לא הפקידו 6,395; המשטרה – 1,873 פסולים; כמות נהגים שלא הפקידו אפס, כי המשטרה לוקחת את הרישיון, כמו שנאמר פה.

עוזי יצחקי: היום, בסך הכול על-פי מחשב משרד התחבורה, שהורץ שלשום בלילה כדי להגיע עם הנתונים העדכניים ביותר, יש 28,614 נהגים שרישיונם נשלל; כמות נהגים שלא הפקידו את רישיונם – 15,762.

עוזי יצחקי: הנתון הזה לא מספק אותנו, זה בהחלט נתון גבוה.

עוזי יצחקי: הנחה שר התחבורה, וכבר בימים הקרובים נציג בפניו מספר פעולות כיצד להגיע לאותם אנשים.

עוזי יצחקי: אנחנו מתכוונים להגיע אליהם.

עוזי יצחקי: אנחנו רואים מאוד בחומרה, יחד עם המשטרה, את התופעה שנהגים פסולים נוהגים על הכביש.

עוזי יצחקי: זו מלחמה יומיומית, שאנחנו נלחמים בה ועושים את מירב המאמצים.

עוזי יצחקי: הערה אחרונה, ברשות נציגי מבקר המדינה – עד שנת 2008 התקשינו להגדיר מהו נהג מועד.

עוזי יצחקי: בתחילת 2008 הגדרנו נהג מועד, ועל-פי ההגדרה הזאת הגענו ל-130 נהגים, שמבחינתנו הם הנהגים המועדים ביותר, אחרי שבדקנו את העבירות החמורות ביותר שביצעו במהלך ארבע השנים האחרונות.

עוזי יצחקי: את 130 הנהגים האלה זימנו לשימוע על-פי סעיף 56.

עוזי יצחקי: לאותם נהגים שהגענו אליהם והגיעו לשימועים – חלק מהשימועים היו שלא בפניהם – נתנו עשרות שנות התליה.

עוזי יצחקי: הנושא הזה, של סעיף 56, נמצא היום בבית המשפט העליון.

עוזי יצחקי: התקיים דיון ב-14 בינואר 2009 וכולנו מחכים להחלטת בית המשפט העליון.

עוזי יצחקי: אנחנו מצפים ומקווים, גם מרוח הדברים שעלתה בדיון, שנקבל גושפנקא להמשיך לסמן נהגים עבריינים.

עוזי יצחקי: יש לנו רשימה של עוד 150 נהגים, שגיבשנו עם המשטרה, ואנחנו מצפים לקבל את הגיבוי מבתי המשפט להמשיך לבצע את השימוש בסעיף 56 לפקודה ולהמשיך להוריד נהגים, שמבחינתנו הם נהגים פרועים ומופרעים, מהכביש.

עתניאל שנלר: נעשתה בדיקה לגבי המעורבות שלהם בתאונות דרכים?

עוזי יצחקי: בהחלט.

עתניאל שנלר: ונמצא אפיון מובהק?

עוזי יצחקי: לא, אבל אנחנו סבורים שהדבר צריך להביא אותנו, כרשות רישוי שמעניקה רישיון, לעשות את זה.

יואל חסון: תוכלי, בבקשה, לדבר על נושא חזקת המסירה, מה אתם עושים בעניין חזקת המסירה.

חוה ראובני: אחזור טיפה להיסטוריה.

חוה ראובני: כשהגשנו את שיטת הניקוד הקיימת לחקיקה בכנסת ב-2002 היא כללה חזקת מסירה גם לפסילות של שיטת הניקוד.

חוה ראובני: על-פי הדרכת היועצת המשפטית של ועדת הכלכלה זה הוסר.

חוה ראובני: אמרו: פסילה חייבת להיות ידיעה בפועל, וכל עוד אין ידיעה בפועל פסילה לא יכולה להיכנס לתוקף.

חוה ראובני: כך זה נקבע בשיטת הניקוד החל מתחילת 2003.

חוה ראובני: עם ההפעלה של השיטה, ולקח פרק זמן עד שהגענו לנהגים הראשונים עם 36 נקודות – הרי זה רק עבירות שבוצעו החל מ-2003 והיינו עמוק בתוך 2004 לפני שהתחילו להגיע הפסילות - התברר שיש בעיה.

חוה ראובני: אגב, אחוזי המסירה שלנו דומים לאחוזי המסירה שמצוינים בדוח, שהנהלת בתי המשפט.

חוה ראובני: אנשים משתמטים מלקחת דואר רשום.

חוה ראובני: בתיקונים של השיטה הקודמת - שהשר הקודם הורה להקפיא כשזה כבר היה על סף הגשה לכנסת – ביקשנו להכניס חזקת מסירה גם לפסילות, מתוך מחשבה שהתופעה של ההשתמטות, כמו גם הכמות הגדולה של פסילות, לא מאפשרת לעשות תהליך של ללכת מדלת לדלת ולמסור את הפסילות, מה עוד שלפסילות יש ריכוזים גיאוגרפיים מסוימים שמכבידים על המסירה.

חוה ראובני: לאור הנחיית השר הנוכחי לחזור לתיקונים של השיטה הקיימת אנחנו הולכים להכניס את זה בימים הקרובים.

חוה ראובני: זה מעורר שאלה משפטית לא פשוטה, וצדקה היועצת המשפטית של ועדת הכלכלה, הגברת בנדלר, כשהיא העלתה זה.

חוה ראובני: זה לא להטיל על בן-אדם חובה לעשות משהו, אלא להפוך אותו לעבריין פלילי מתוקף נתון שהוא לא בוודאות יודע אותו.

חוה ראובני: זה מעורר שאלה.

חוה ראובני: לכן חזקת המסירה לעולם תהיה - - -

ישראל כץ: במס הכנסה זה עובד בחזקת מסירה.

חוה ראובני: נכון.

חוה ראובני: יש לזה תקדימים, ולכן זה אפשרי.

נצ"מ מאיר אור: גם בדוחות.

יואל חסון: למה זה פשוט בענייני דוחות ומס הכנסה ופה - - - ?

חוה ראובני: כי שם זה מטיל חובה על בן-אדם לשלם כסף, וכאן הופכים בן-אדם לעבריין על דבר שהוא לא יודע.

חוה ראובני: היסוד העובדתי של העבירה שלו הוא יסוד עובדתי שאיננו בידו.

צבי ורטיקובסקי: אבל זאת בעיה ידועה ומוכרת זה שנים רבות.

צבי ורטיקובסקי: מהתלים במערכת על-ידי זה שלא מושכים את הדואר.

צבי ורטיקובסקי: הגיע הזמן למצוא לזה פתרון.

צבי ורטיקובסקי: אי-אפשר להשאיר את המצב הקיים.

חוה ראובני: אני מסכימה בהחלט.

חוה ראובני: זה לא טופל כיוון שהונחינו כך.

חוה ראובני: משהשתנתה ההנחיה זה יטופל.

חוה ראובני: השאלה היא למצוא את האיזון בין החזקה מצד אחד ומצד שני היכולת של הנהג לסתור את החזקה.

צבי ורטיקובסקי: כמה שנים עוד ייקח האיזון הזה?

חוה ראובני: נבקש את האיזון הכי מחמיר מבחינת הנהג ועם זה נפנה לכנסת.

חוה ראובני: זו דעתנו, כיוון שיש כאן תופעה חמורה מבחינה אזרחית, של השתמטות מדואר רשום.

חוה ראובני: אנחנו שומעים על תופעות שפקיד הדואר אומר לאזרח: לא כדאי לך לקחת את המכתב, זה ממשרד הרישוי.

חוה ראובני: שמענו על דברים כאלה, סופר לנו.

חוה ראובני: אבל בסופו של דבר נצטרך לעבור את הדיון בוועדת הכלכלה של הכנסת, מול הגברת בנדלר שחושבת אחרת.

חוה ראובני: אני מקווה שנקבל בסופו של דבר חזקת מסירה, לפחות מינימלית, שתעביר את נטל ההוכחה אל הנהג.

יואל חסון: אתם לא עושים מבצעי איתור לאותם אנשים.

יואל חסון: חשבתם פעם על שליחים או - - - ?

ישראל כץ: זה מה שהוריתי להם, תוך שבעה ימים להגיש תוכנית.

יצחק שגב: כמו שנאמר פה, גם העניין של שליחים בוצע.

יצחק שגב: נעשה את זה בצורה אחרת, אולי.

יואל חסון: בבקשה, אדוני.

יצחק שגב: אני רוצה שיהיה ברור בצורה חד-משמעית - התייחסנו גם לטיוטה, גם לדוח הסופי וגם להערות ראש הממשלה בצורה מסודרת, על כל הסעיפים.

יצחק שגב: רוצה להוסיף נתון נוסף, שאולי הוא חדש.

יצחק שגב: במהלך 2008 היו 2.415 מיליון מפגשי שוטר - אזרח.

יצחק שגב: מתוכם 4,000 נמצאו נוהגים בפסילה.

יצחק שגב: משטרת ישראל תמשיך לטפל בזה, אבל צריך לזכור שזה גם מעט וזה גם יוצר מטרה נוספת, שהיא חשובה.

יצחק שגב: צריך להבין שהמטרה הזאת קיימת למשטרה והיא עושה אותה בצורה הטובה ביותר שניתן.

יצחק שגב: אני רוצה לתת דוגמה של הנחייה שלא מומשה עד היום.

יצחק שגב: בסעיף 61א לפקודת התעבורה הוטל על המשטרה לגרום לכך שיהיה מאגר בתוך המשטרה, שבסופו של דבר יהיה באתר האינטרנט לכל אזרח.

יצחק שגב: ההנחיה נקבעה לאפריל 2007.

יצחק שגב: בתי המשפט ביקשו, כתוצאה מהטמעת מערכת חדשה, לדחות פעם אחת לעוד כמה חודשים, ויותר מאוחר לסוף 2008.

יצחק שגב: נכון להיום, גם בהטמעת התוכנה החדשה זה לא יאפשר מאגר של כל אלה שהיו פסולים בעבר.

יצחק שגב: יישאר נתח רציני של כל אלה שעדיין פסולים ואי-אפשר יהיה לשים אותם במאגר עצמו.

יצחק שגב: לכן הייתה בקשה שלנו, שקיבלה גם את המלצת היועץ המשפטי לממשלה, לבטל את הסעיף הזה מאחר שאנחנו מבינים שהאפשרות הזאת לא יכולה להתממש.

יצחק שגב: המסמך עצמו נמצא כרגע במשרד התחבורה להתייחסות סופית, וכך כתבנו גם בהתייחסות שלנו למבקר המדינה.

יצחק שגב: אני רוצה להעביר את רשות הדיבור לניצב משנה אור על מנת להעמיק קצת יותר בתחום הזה.

נצ"מ מאיר אור: אני מודה למבקרים על הבקרה.

נצ"מ מאיר אור: אני חושב שהבקרה הייתה טובה ובונה.

נצ"מ מאיר אור: יש דברים שכבר תוקנו, כל מיני נהלים והנחיות שהפצנו לשטח.

נצ"מ מאיר אור: בלהט העשייה לפעמים לא רואים דברים קטנים, וטוב שעין נוספת את הדברים האלה רואה ומעירה.

נצ"מ מאיר אור: אני חושב שההערות למשטרה שנובעות מעשייה, מעבודה.

נצ"מ מאיר אור: לכן גם מאוד פגעה בי הערת המבקר, ההכללה, שאין מושג אכיפה.

נצ"מ מאיר אור: יש שוטרים שעובדים בשטח, בגשם, בחורף, בשמש.

נצ"מ מאיר אור: עובדים מאוד קשה.

נצ"מ מאיר אור: בשנת 2008 נעצרו כמעט 4,000 נהגים פסולים וזה לא סתם, זה לא מעבודה במשרד אלא עבודה בשטח יום-יום ושעה-שעה.

נצ"מ מאיר אור: להגיד מילה כוללת של אין אכיפה, זה קצת העליב אותי.

נצ"מ מאיר אור: התכוונת אולי שאין מספיק אכיפה, אבל לא שאין אכיפה בכלל.

יואל חסון: אל תיקח את הדברים אישית.

נצ"מ מאיר אור: נעלבתי בשביל השוטרים בשטח.

יואל חסון: תתייחס עניינית ולא רגשית.

נצ"מ מאיר אור: אשתדל.

נצ"מ מאיר אור: ניתנה פה הערה שלא נתנו את ההתייחסות שלנו.

נצ"מ מאיר אור: הגבנו, אני אישית הכנתי תגובה ארוכה והתייחסות גם לדברים שאנחנו מתקנים.

נצ"מ מאיר אור: אני רוצה לציין שעשינו ישיבה לאחרונה עם ראש אגף התנועה, עברנו על כל הסעיפים וקבענו לו"ז לביצוע של דברים מסוימים.

נצ"מ מאיר אור: הנקודה המרכזית, שאנחנו רואים אותה כבעייתית, היא הנושא של הממשקים הממוחשבים.

נצ"מ מאיר אור: הבעיה הקרדינלית היא שאנחנו לא מקבלים את כל המידע מבתי המשפט ובאופן טבעי אני גם לא מעביר את כל המידע למשרד הרישוי.

נצ"מ מאיר אור: הבעיה הזאת חייבת להיפתר אחת ולתמיד.

נצ"מ מאיר אור: אני שמח ששמעתי את זה מהשר כי ראש האגף אמר השבוע, כשדיברתי אתו על הנושא הזה, שהוא הולך להעלות לשר לביטחון פנים דרך המפכ"ל כדי לנסות להגיע לפתרון כולל של העניין הזה.

נצ"מ מאיר אור: אני מקווה, בשביל כולנו, שבאמת נמצא את הפתרון.

יואל חסון: מתי לדעתך יהיה את הפתרון הזה?

נצ"מ מאיר אור: אני לא איש מחשוב, קשה לי לנקוב במועדים.

נצ"מ מאיר אור: אני חושב שזאת באמת עבודה מאוד מורכבת כי מדובר בשלוש מערכות שונות, של משרד המשפטים, משטרת ישראל ומשרד התחבורה.

נצ"מ מאיר אור: כל מערכת עובדת עם מערכות מחשוב שונות ויש בעיות בממשקים.

נצ"מ מאיר אור: לדוגמה, בית המשפט עובד עם שתי מערכות מחשוב, לא אחת.

נצ"מ מאיר אור: יש חלק שעובד בצפון, ששם יש לי בעיה שאני לא מקבל את גזרי הדין ובמקום אחר יש בעיה של חוסר קשר מדויק.

נצ"מ מאיר אור: גם זו אחת הסיבות המרכזיות שביקשנו לבטל את מאגר המידע.

יואל חסון: שאלה כללית, שלא קשורה: אחת המטרות של ממשל זמין היא סנכרון כללי של כל המערכות במדינה?

יואל חסון: לא, זאת אומרת אין בכלל דיון בכיוון הזה.

יואל חסון: נגיד, כשמישהו בא להוציא דרכון או תעודת זהות, בודקים אותו ורואים שהוא בעייתי מבחינת תנועה, מבחינת תשלום קנסות.

יואל חסון: אין סיכוי שדבר כזה יקרה, זה ממש חלום.

קריאות: לא, לא.

חוה ראובני: זה האח הגדול.

חוה ראובני: משפטית זה לא קביל.

נצ"מ מאיר אור: הדרך המרכזית לאיתור נהגים בזמן פסילה היא מפגש של שוטר - אזרח.

נצ"מ מאיר אור: בוועדת שיינין ב-2006, ביקשו ממשטרת ישראל להתמקד במפגשים, גם יזומים וגם כתוצאה מאירוע.

נצ"מ מאיר אור: שמנו לעצמנו כיעד את הגדלת היקפי המפגשים ואיכותם.

נצ"מ מאיר אור: כל הנושא הזה של מפגש שוטר – אזרח טויב, הכנו תו"ל עבודה ונהלי עבודה איך מנהלים מפגש של שוטר - אזרח.

נצ"מ מאיר אור: לצערי, המערכות הממוחשבות שלנו עדיין לא מסוגלות לקלוט את המידע הזה, כי זה משהו שהחלטנו עליו לאחרונה.

נצ"מ מאיר אור: כל איסוף המידע לגבי בדיקות במסוף הוא ידני ולא ממוחשב.

נצ"מ מאיר אור: אחד הדברים שמחייבים בנוהל מפגש שוטר – אזרח זה לבצע בדיקת מסוף כדי לאתר נהגים פסולים, כלי רכב מושבתים, כלי רכב לא תקינים וכיוצא בזה.

נצ"מ מאיר אור: קשה לי כרגע לבצע את ההשוואות האלה, אני מקווה שבעתיד תהיה מערכת אחרת.

נצ"מ מאיר אור: הפיקוח שלנו על תיקי החקירה – מזה שנה וחצי-שנתיים אנחנו עובדים על מערכת חדשה, שנקראת "פלא תנועה".

נצ"מ מאיר אור: במערכת הזאת אנחנו אמורים להזין את כל תיקי החקירה, כולל תיקי הפסולים.

נצ"מ מאיר אור: בצורה כזאת תהיה לנו יכולת לבצע מעקב הרבה יותר טוב על ניהול התיקים.

נצ"מ מאיר אור: זאת הערה נכונה שהייתה בדוח המבקר.

נצ"מ מאיר אור: המערכת הזאת לא פשוטה, היא מערכת מורכבת, גדולה, שמחליפה מערכת מאוד ישנה, משנת 1989.

נצ"מ מאיר אור: המערכת הזאת כבר עובדת ורצה בשתי יחידות.

נצ"מ מאיר אור: כרגע אנחנו לא ממשיכים את הפרישה כי אנחנו מתקנים ליקויים שעולים במהלך פיילוט.

נצ"מ מאיר אור: רציתי שעד סוף 2009 המערכת הזאת תהיה פרושה, אני לא יכול להבטיח את זה.

נצ"מ מאיר אור: אני מקווה שב-2010 היא תהיה פרושה כבר בכל היחידות של משטרת ישראל, וכך יהיה לי מעקב על כל תיקי כ"ד ועל כל נושא הפסולים שאנחנו מטפלים בהם במשטרת ישראל.

נצ"מ מאיר אור: הייתה הערה בדוח המבקר שימ"ר אגף התנועה לא מבצע פיקוח על החומרים שלו, אין רישום ופיקוח על כתבי האישום, וגם הייתה המלצה לשנות את המבנה הארגוני שלו ולהקים שם יחידת חקירות.

נצ"מ מאיר אור: יש החלטה של ראש אגף התנועה שימ"ר אגף התנועה ימשיך לעבוד כיחידת בילוש, לא תוקם יחידת חקירות והחומרים ימשיכו להיות מועברים ליחידות.

נצ"מ מאיר אור: זו החלטה שהתקבלה לאחר בחינה של הנושא הזה.

נצ"מ מאיר אור: הימ"ר, כיוזמה עצמאית שלו, הכין איזושהי מערכת מידע שבה הוא יכול לפקח על כל הפעילות שהוא מבצע וגם לעקוב אחרי ההחלטות כדי להפיק את הלקחים.

יואל חסון: יש לי שאלה אליך.

יואל חסון: מעמד קבלת הנקודות הוא במגע עם שוטרים או מצלמות.

יואל חסון: למה שנושא הניקוד לא יעבור אליכם, אתם תנהלו אותו ולא משרד הרישוי?

נצ"מ מאיר אור: אני ראש מחלקת התנועה.

נצ"מ מאיר אור: לי יש שני אנשים במדור תעבורה, שאמורים לטפל בכל ההנחיות למשטרת ישראל, לבצע את כל הבקרה של משטרת ישראל, לטפל בכל המגרשים של ההשבתות במשטרת ישראל וכל נושא הפסילה של משטרת ישראל.

נצ"מ מאיר אור: אם יביאו לי אנשים שיזינו את הדברים האלה - אני לא יודע במה זה כרוך, אני לא יודע מה המשמעות מבחינת כוח האדם.

יואל חסון: אבל זה נראה לך יותר נכון שהטיפול בנקודות ובאזרחים שצוברים את הנקודות היה על-ידי המשטרה ולא על-ידי משרד הרישוי?

נצ"מ מאיר אור: אני לא יודע.

עוזי יצחקי: אני חושב שיש פה אי-הבנה.

עוזי יצחקי: זה עניין של סמכות רשות רישוי.

עוזי יצחקי: מי שנותן את הרישיון מכשיר, בודק, עושה את המבחנים, זה רשות הרישוי.

עוזי יצחקי: מי שלוקח את הרישיון כתוצאה מהליך של ניקוד זו רשות הרישוי.

יואל חסון: אבל גם המשטרה לוקחת רישיון.

עוזי יצחקי: המשטרה לוקחת רישיון לפי סמכות אחרת.

עוזי יצחקי: אלה שני דברים שונים.

יואל חסון: אני שואל ברמה העניינית.

יואל חסון: אולי זה רעיון שאפשר לדון בו במשרד, אתה יכול אולי לשקול אותו.

ישראל כץ: יש את הרשות הלאומית לבטיחות בדרכים, שמממנת חלק מפעילות הניידות.

ישראל כץ: כל הנושא הזה הוא נושא מורכב.

ישראל כץ: לכן הוקמה הרשות, שצריכה להיות הגוף המוביל שמכוון את כל הדברים שיש להם היבט של בטיחות בדרכים, גם במימון, גם בהכוונה וגם בדברים אחרים שתרכז.

יואל חסון: ללא קשר למה שיש היום, האם יכול להיות שזו מחשבה נכונה להעביר את הטיפול בנקודות, כולל הפסילה וכל התהליך הזה, ממכון הרישוי, ממשרד התחבורה, למשטרת ישראל?

יואל חסון: האם זה רעיון שניתן לשקול אותו?

עוזי יצחקי: קשה לי להתייחס באופן מיידי לעניין הזה, אבל אני מניח שהנושא יעלה.

יואל חסון: אני לא מספיק מבין בעניין אבל אני חושב שזה רעיון טוב.

יואל חסון: מה אתה חושב?

נצ"מ מאיר אור: אני מניח שזה עסק לא פשוט.

ישראל כץ: בינתיים אין להם ניידות לבצע את האכיפה, אתה רוצה לתת להם עוד תפקיד.

נצ"מ מאיר אור: גם השוטרים שעובדים במשרד יורדים יומיום לתגבר את השטח.

יואל חסון: אבל פה זו עבודה יותר מיחשובית.

נצ"מ מאיר אור: זו לא רק עבודה מיחשובית.

יואל חסון: אם נתוני הנקודות היו מוזנים מלכתחילה אצלכם, ואם אדם הוא לקראת פסילה או שימוע, כבר במעמד הפגישה יכולתם לראות.

יואל חסון: אתם הרי יותר בשטח ואתם נחשפים לנהגים הרבה יותר, ולדעתי תהליך האכיפה היה יותר מהיר ויותר יעיל.

נצ"מ מאיר אור: זה לא פשוט.

יואל חסון: כלום לא פשוט, אני מבין שאלה מערכות מאוד מסובכות.

יואל חסון: ברור שמסובך.

נצ"מ מאיר אור: עוד נקודה אחת.

נצ"מ מאיר אור: כדי להמשיך בהליכים כנגד הנהגים שנפסלים על-ידי רשות הרישוי יש לנו בעיה – וזה פורסם בדוח - כי אין לי את דרך הראיה להוכיח שבאמת הודיעו לאותו נהג.

נצ"מ מאיר אור: מאחר שאין לנו יכולת ואני לא מסוגל להביא את התיקים האלה לבית המשפט הייתה הנחיה לא להמשיך בהליכים אלא רק לבצע את ההודעות ולהעביר אותן למשרד הרישוי.

נצ"מ מאיר אור: כשיסודר העניין הזה נוכל לטפל ולהעמיד לדין כנגד אותם נהגים שנוהגים בזמן פסילה.

נצ"מ מאיר אור: עוד רעיון שעלה אצלי כרגע, לא יודע למה לא חשבתי על זה קודם.

נצ"מ מאיר אור: נושא של תפיסת הנהגים שהם פסולי משרד הרישוי - אם ייקבע בחקיקה שנהג שהודע לו על-ידי משטרת ישראל ייחשב כפסול, נגיד אחרי 30 יום, שתהיה לו זכות לפנות למשרד התחבורה, כמו שהחוק מתיר לו.

נצ"מ מאיר אור: לא הגיש את בקשת השימוע – הוא ייחשב כפסול.

נצ"מ מאיר אור: יכול להיות שזה ייתן פתרון.

יואל חסון: זו הצעת חוק שיכולה לבוא מצד המשרד.

חוה ראובני: אם נצליח לעשות חזקת מסירה לא יהיה בזה צורך.

חוה ראובני: זה יכול להיות במקום.

יואל חסון: זו בדיוק הנקודה.

יואל חסון: השאלה עכשיו אם הולכים לפתרון שאולי נצליח בו או הולכים למשהו אחר.

יואל חסון: תלכי עכשיו למאבק על חזקת המסירה, תתמודדי עם גברת בנדלר ותתדיינו ועדיין לא יהיה פתרון.

יואל חסון: לעומת זאת, אם הרעיון באמת טוב, אפשר לעזוב את חזקת המסירה, ללכת על הפתרון היותר פשוט שהוא מציע ולא להתווכח על חזקת המסירה משפטית באין ספור דיונים בוועדת הכלכלה.

חוה ראובני: אגיד לך מה הבעיה עם זה, לטעמי.

חוה ראובני: השיטה המוצעת יכולה להיות טובה אבל היא אקראית - היה והשוטר פגש נהג שמשרד הרישוי פסל אותו.

חוה ראובני: שיטה של חזקת מסירה היא גורפת, היא אומרת שכל נהג ששלחתי לו.

חוה ראובני: הוא יפגוש אחדים, ומה נעשה עם כל האלפים האחרים, שהשוטרים שלו לא פגשו?

יואל חסון: יש לכל דב ר תשובה אבל תקבלו החלטה – הולכים למסלול הזה או השני, ותגדירו לוח זמנים.

חוה ראובני: לכן אני חושבת שדרך המלך צריכה להיות חזקת המסירה.

חוה ראובני: אם זה לא יצלח נחשוב על דברים אחרים.

יואל חסון: אבל לתת לזה איזשהו גבול של זמן, אי-אפשר להיאבק על חזקת המסירה שנים.

חוה ראובני: בוודאי.

חוה ראובני: יהיה דיון, או שזה יעבור או שלא יעבור.

חוה ראובני: זה לא יכול להיות מלחמה ארוכה.

יואל חסון: אדוני השר, אני חושב שזה צריך לבוא תוך כדי בחינת נושא הנקודות.

יואל חסון: זה טוב שאתה מטפל במה שקיים, אבל כשתבחנו את נושא הנקודות בכלל - - -

ישראל כץ: ההצעה שלך דומה.

ישראל כץ: הייתי מציע לעבוד במקביל גם על תיקון כזה לחוק, שמה שהמשטרה כבר עושה יהיה אפקטיבי.

ישראל כץ: זה לא סותר.

נצ"מ מאיר אור: ואז אם אני תופס אחרי חודש נוהג, מבחינתי הוא כבר פסול ביודעין.

נצ"מ מאיר אור: יש לי גם את ההודעה שמסרתי לו.

יואל חסון: בבקשה, גברתי.

מלכה צדקה: לגבי מסירות של בתי המשפט – אחוז המסירות הנמוך יחסית הוא לא בגלל שאנשים לא מגיעים לאסוף דואר רשום, כפי שציינה חברתנו ממשרד התחבורה, אלא מכיוון שהכתובות שאנחנו מקבלים הן לא מדויקות.

מלכה צדקה: רוב המקרים של חוסר מסירות הן בגלל כתובות שגויות ולא בגלל שהדואר לא נדרש.

מלכה צדקה: אם היינו מקבלים את קובץ הנהגים, כפי שביקשנו מזה זמן רב, עם הכתובות המדויקות והמעודכנות של משרד התחבורה ומשרד הרישוי, ייתכן שהיינו יכולים לצמצם את אחוז המסירות לא מגיעות ליעדן.

צבי ורטיקובסקי: מה הבעיה לבדוק בתעודת הזהות?

מלכה צדקה: אין לנו מאגר תעודות זהות.

צבי ורטיקובסקי: יש במשרד הפנים, וכמו כל אחד - - -

מלכה צדקה: אנחנו לא מקבלים מידע על כתובות ממשרד הפנים.

מלכה צדקה: הכתובות שמוזנות למערכות המחשוב שלנו מגיעות מגורמי התביעה – משטרה או פרקליטות.

יואל חסון: ואתם לא מוודאים אם הן כתובות נכונות?

מלכה צדקה: אין לנו נגישות למאגרי המידע.

צבי ורטיקובסקי: יש שירות שאתם יכולים לקבל.

יואל חסון: אני יודע אפילו על גורמים סמי-ציבוריים או סמי-פרטיים, לא משנה מאיזה צד רואים את זה, שיכולים בהתניות מסוימות להיכנס למרשם האוכלוסין.

יואל חסון: לדוגמה, מפלגות יכולות ועוד גורמים אחרים.

יואל חסון: מדוע אתם לא יכולים?

יואל חסון: פניתם?

מלכה צדקה: פנינו אין-סוף פעמים, גם למשרד הפנים וגם למשרד התחבורה, שמחזיק את קובץ הנהגים המעודכן לפי תעודות זהות.

יואל חסון: ומה נאמר לכם?

מלכה צדקה: היועצת המשפטית של משרד התחבורה מתנגדת למסור לנו את הקובץ עם כתובות הנהגים לפי תעודות זהות.

מלכה צדקה: לגבי משרד הפנים חיים, יועץ המיחשוב שלנו, יענה.

חיים גונן: לא ידוע לי שפנינו למשרד הפנים.

חיים גונן: אנחנו מקבלים מגורמי התביעה, כפי שהמשטרה מציינת את הכתובת על הדוח.

יואל חסון: למה את לא מוכנה לתת להם?

חוה ראובני: הם מבקשים קבלת מלוא קובץ הנהגים, 3.5 מיליון אנשים.

חוה ראובני: הם צריכים 5% מזה, זה מספר האנשים שעומדים לדין בשנה.

חוה ראובני: הצענו שוב ושוב להעביר להם את מה שהם צריכים אחת לחודש, נניח.

חוה ראובני: הם יגידו: אלה האנשים שעומדים לדין בחודש הקרוב, תנו לנו.

חוה ראובני: זה יכול להיות אחת לשלושה חודשים או בכל תדירות שתיקבע, לגבי האנשים שעומדים לדין.

חוה ראובני: אין שום סיבה להעביר להם שלושה מיליון נתונים פרטיים, שאין לי זכות להעביר להם.

חוה ראובני: אין להם שום צורך בזה, זו פגיעה בפרטיות שעולה על המידה הראויה ואין לה שום הצדקה.

חוה ראובני: הם מסרבים להיכנס לכל דיון על קבלה של פחות.

חוה ראובני: אם לא ניתן את כל ה-3.5 מיליון מול ה-50,000 שהם צריכים הם לא רוצים כלום.

מלכה צדקה: אנחנו לא מסרבים, זה לא נכון.

חיים גונן: זה לא פרקטי.

חיים גונן: מה שקורה בפועל הוא שאנחנו מקבלים את האינפורמציה את התיקים מגורמי המשטרה ומקלידים למערכת.

חיים גונן: רק אחרי שהתיק נפתח אנחנו יכולים להגיד שמבקשים אינפורמציה.

חיים גונן: כל הרעיון הוא שבשלב הכנסת הנתונים כבר נכניס אותם נכון ולא נעשה את זה פעמיים.

חגי טננבאום-ארז: גם משרד התחבורה מקבל את הנתונים ממשרד הפנים.

יואל חסון: אני אמנם רק חודש בתפקידי, אבל כבר למדתי כל כך הרבה.

יואל חסון: רואים את כל המדינה מכל הכיוונים.

יואל חסון: הרבה פעמים הבעיות נופלות על הפוליטיקאים, על השרים, מאשימים אותם שהם לא עושים.

יואל חסון: אני חייב להגיד בכנות, המערכת הביורוקרטית הציבורית – אתם פשוט לא מתקשרים אחד עם השני.

יואל חסון: זה נורא מתסכל.

יואל חסון: אני פה אורח לרגע, אבל אתם בסוף חיים עם זה, והציבור משלם את המחיר.

יואל חסון: כל אחד מאתנו משלם את המחיר בזה שמחר הוא יכול להיכנס לתקרית של תאונת דרכים עם מישהו שלא נפסל לו הרישיון והוא נוהג למרות שהוא נהג מועד.

מלכה צדקה: אנחנו מסכימים.

חוה ראובני: המקור של הכתובות הוא משרד הפנים.

חוה ראובני: זה מקור המידע היחיד שלנו.

יואל חסון: ואת חושבת שמשרד הפנים הוא זה שצריך להעביר את הנתונים?

חוה ראובני: בוודאי.

חוה ראובני: הכתובות שלנו נלקחות ממשרד הפנים, לא משום מקום אחר.

חגי טננבאום-ארז: אנחנו מקבלים את השירות ממשרד הפנים.

יואל חסון: אני רוצה להעביר את רשות הדיבור לחברי הכנסת.

יואל חסון: חבר הכנסת עתניאל שנלר, בבקשה.

יואל חסון: חבר הכנסת והבה, אתה הבא בתור.

מגלי והבה: אני נורא מצטער, אבל להפגיש את המשרדים השונים יחד – אני בטוח שיכולים למצוא לזה את המסגרת.

מגלי והבה: בדיון בוועדת הביקורת, אדוני היושב-ראש, יש שר מוסמך, יש מנכ"ל מוסמך.

מגלי והבה: עונים על הטענות שיש בספר מבקר המדינה.

מגלי והבה: אנחנו, כאלה שאכפת להם - לא נתנו אפילו יום אחד של חסד לשר החדש בנושא התאונות.

מגלי והבה: באנו, עזבתי דיונים אחרים – יש לי חברויות בוועדות חשובות - בשביל לתת את הדגשים.

יואל חסון: אתה הבא בתור.

מגלי והבה: כן, אבל לא יכול להיות, אנחנו יושבים שעה וחצי ומתווכחים מי יעביר את הקובץ, מאיזה משרד לאיזה משרד.

יואל חסון: לא תכננו, זה מה שמתגלה פה.

מגלי והבה: הדיון צריך להיות ענייני.

מגלי והבה: אחרי ששמענו את השר והמנכ"ל צריך לתת לחברי הכנסת ולגורם אחר.

מגלי והבה: ככה מנהלים את העניינים.

מגלי והבה: לא יכול להיות שאנחנו יושבים שעה וחצי ובסוף אני צריך לשמוע למה השמות לא עברו למשרד השני.

מגלי והבה: זה לא רציני.

יואל חסון: טוב.

יואל חסון: אנחנו מצפים שתיפנו למשרד הפנים, אם לא נעשתה פנייה כזאת עד היום.

מלכה צדקה: אנחנו מקיימים ועדה בין-משרדית לעניין של חוסר התקשורת, שיושבים בה גם חלק מהחברים שיושבים כאן.

מלכה צדקה: אנחנו כן מדברים על העניין הזה, כן מתכתבים וגם פותרים חלק מהבעיות.

מלכה צדקה: הבעיה הזאת עדיין לא נפתרה.

יואל חסון: אני צריך לסיים בגלל שיש לנו מליאה.

יואל חסון: חבר הכנסת שנלר, בבקשה.

עתניאל שנלר: תודה רבה.

עתניאל שנלר: ראשית, אני רוצה לשבח את המבקר.

עתניאל שנלר: כל דוח של המבקר מוסיף עוד נדבך.

עתניאל שנלר: שנית, אני רוצה לשבח מאוד את כלל המערכת על המאבק היוצא מן הכלל, החשוב מאוד, שעושים בתאונות הדרכים.

עתניאל שנלר: תפקיד המבקר, וטוב שאנחנו עוקבים אחרי הדברים, זה לתת עוד נדבך.

עתניאל שנלר: זה שיש ליקויים – יש ליקויים, אבל יש הישגים בשנים האחרונות בכל פרמטר - למול אוכלוסייה, מספר כלי רכב - יש התקדמות גדולה מאוד וצריך לומר את זה ולהגיד תודה לאנשים שעוסקים בכך.

עתניאל שנלר: זה לא אומר שהגענו לשיא.

עתניאל שנלר: אני מעלה ספק באשר לקשר הישיר בין הדיון כאן לבין תאונות הדרכים.

עתניאל שנלר: אני לא בטוח שכל הדיון קשור לתאונות דרכים.

עתניאל שנלר: הוא קשור למשמעת, הוא קשור לפוטנציאל.

עתניאל שנלר: קצת קשה לראות את הזיקה הישירה בין עבריין תנועה, בכל מקרה, תמיד, לתאונות הדרכים.

עתניאל שנלר: לא שאין קשר, יש קשר, ותמיד כשיש תאונת דרכים שבה עבריין מועד מעורב בוודאי שזה נושא ציבורי, וטוב שכך.

עתניאל שנלר: אני לא רוצה להגיד, ואפילו לא לרמוז, שצריך לוותר לעבריינות.

עתניאל שנלר: להיפך, צריך להחמיר יותר.

עתניאל שנלר: אבל צריך להיות זהירים במסקנות.

עתניאל שנלר: אמרה נציגת מבקר המדינה שהנושא האנושי הוא בעיקר אכיפה.

עתניאל שנלר: אני חולק על זה מכול וכול.

עתניאל שנלר: האכיפה היא נושא חשוב, בתוך מכלול הרבה יותר מורכב של הגורם האנושי, ואי-אפשר לשים את הכול על המשטרה בנושא האכיפה.

עתניאל שנלר: זה סופר חשוב, אבל האם הגורם האנושי הוא אכיפה?

עתניאל שנלר: הייתי אומר, רק מי שמרגיש עצמו אשם מועד רואה שהאכיפה היא הגורם האנושי.

עתניאל שנלר: האדם הסביר, ההתנהגות שלו מורכבת מהרבה פרמטרים, הרבה לפני, לצד ואחרי האכיפה.

עתניאל שנלר: לכן נושא בחינת הגורם האנושי דורש בחינה בפני עצמה.

עתניאל שנלר: לעצם הדיון היום כמה הערות.

עתניאל שנלר: אחת, השיח שעכשיו ראינו הוא חשוב, הוא עבודת המטה שצריך לעשות לפני שמגיעים לישיבת ועדת.

עתניאל שנלר: ישיבת ועדת הביקורת צריכה להיות אחרי שגמרתם את השיח הזה.

עתניאל שנלר: זה לא צריך לעניין.

עתניאל שנלר: העירו על כך גם יושב-ראש הוועדה וגם חברי, חבר הכנסת והבה, וזה נכון.

עתניאל שנלר: זאת ההכנה, זה לא להגיד איך סידרנו את הדברים שהמשרד שלנו ייצא בסדר מול מה שכתוב כאן.

עתניאל שנלר: הרי זה לא חשוב, בתיקון עצמו חשוב השיח שהיה.

עתניאל שנלר: אני רוצה לומר ליועצת המשפטית - חזקת המסירה נבחנה פעמים רבות בתחומים אחרים לגמרי של אכיפה.

עתניאל שנלר: עד היום חזקת מסירה, לפחות ממה שאני יודע, לא הצליחה לעבור את מבחן הבג"ץ, את המבחנים המשפטיים.

עתניאל שנלר: אז לכאורה זה נראה פתרון נהדר, אני לא בטוח שהולכים על קרקע מוצקה.

עתניאל שנלר: לכן אני מציע להתייחס לזה לא כאל ציר מרכזי אלא כציר מלווה ולקחת בחשבון שאי-אפשר להעביר חוק חזקת מסירה וללכת על פתרונות אחרים, אחרת ניפול.

עתניאל שנלר: אחרי הדיון הזה יש שלוש בעיות.

עתניאל שנלר: הבעיה הראשונה היא בעיית הביורוקרטיה.

עתניאל שנלר: דיברו על זה הרבה השר, יושב-ראש הוועדה, וגם הערתי על זה.

עתניאל שנלר: הדבר השני, התפיסה המבנית של המערכת.

עתניאל שנלר: גם על זה רמז יושב-ראש הוועדה בצדק.

עתניאל שנלר: כל נושא רב-מערכתי, השאלה המבנית היא שאלת המפתח.

עתניאל שנלר: למשל, השאלה איפה תהיה איזו פונקציה היא שאלה שמושכים אותה בכל דיון.

עתניאל שנלר: המשרד לביטחון פנים, מטבע הדברים, רוצה לרכז את תחומי אחריותו באחריותו הבלעדית; משרד התחבורה, בדין ובצדק, רוצה לרכז את תחום האחריות שלו בדברים שלו; וכך מול כל משרד הבריאות, משרד החינוך, משרד המשפטים, כל משרד שעוסק בתחום.

עתניאל שנלר: אני מציע לשר לנסות לבחון את התפיסה המבנית בהקשר של מימוש דוח שיינין.

עתניאל שנלר: פעם אחת בנושא הבטיחות, פעם שניה בנושא הרישוי.

עתניאל שנלר: אני יודע שמה שאומר עכשיו לא מקובל אבל אני רוצה לומר אותו.

עתניאל שנלר: להערכתי, את אגף הרישוי צריך בחלקו הלא מבוטל להפריט.

עתניאל שנלר: מבחני הנהיגה והמערכות שנותנות את השירות לציבור מכאן ועכשיו צריך להפריט, כמו שהפרטנו בזמנו את נושא רישוי הרכב, מבלי לפגוע בעובדים ומבלי לפגוע בסמכותו היותר קשה של הרגולטור בהקשר הזה והפיקוח מלמעלה.

עתניאל שנלר: אז המשרד יעסוק בשיח הבין-משרדי בניהול הרגולציה האמיתית ולא בביורוקרטיה.

עתניאל שנלר: את הביורוקרטיה יגמרו דרך הפעילות העסקית, דרך הפעילות האופרטיבית.

עתניאל שנלר: אני אומר את זה לא בשביל לפגוע בעובדי משרד התחבורה, הם האנשים הכי טובים שאני מכיר, אלא בשביל לעזור שיתעסקו ברגולציה, בחקיקה, בפיקוח, ולא בנתינת השירות.

עתניאל שנלר: להערכתי, זה כיוון אחד.

עתניאל שנלר: אני חושב שצריכים לבחון מחדש את הסמכויות של הרשות, להרחיב או להעמיק את הסמכויות שלה.

עתניאל שנלר: אי-אפשר לנהל רשות רב-מערכתית בלי שיש לה כלים אוכפים על המשרדים שהיא מרכזת.

עתניאל שנלר: אי-אפשר להפעיל את הרשות לבטיחות בלי שהיא יכולה לאכוף החלטות על המשרד לביטחון פנים בקביעת סדרי עדיפויות, אמצעים, כוח אדם, טכנולוגיות וכו'; בלי לאכוף על המשרד המשפטים את היעילות של בתי הדין לתעבורה אחרי הצהריים, שיפוט מהיר או כל מיני רעיונות אחרים, שחלק הלכו וחלק לא הלכו; בלי לאכוף על משרד החינוך שנושא הבטיחות יהיה חלק בתוכנית הלימודים, בחובה, כולל בחינת בגרות, כמו שהדוחות דיברו על זה מקדמת דנא.

קריאה: בשנה הבאה גם זה לא יהיה.

עתניאל שנלר: אני יודע שזה לא יהיה מפני שאי-אפשר לדבר גבוהה על בטיחות בדרכים ומצד שני הממשלה קבעה שמקצצים השנה הרבה מאוד כסף בנושא הבטיחות בדרכים.

עתניאל שנלר: השר הצליח להציל חלק, לא מספיק.

עתניאל שנלר: כששמעתי אתמול שבוועדת החינוך הודיע משרד החינוך שאין לו כוונה לעשות אפילו matching אתכם – תסגרו, אתם לא רלוונטיים.

עתניאל שנלר: אם כסף של משרד החינוך לא יכול לעשות matching ואין חינוך לבטיחות, מדברים אתי על עבריינות של נהגים?

עתניאל שנלר: מזה זה מתחיל.

עתניאל שנלר: אז אין לך כוח.

עתניאל שנלר: כמו שעכשיו אפנה אליכם, כמו שאני יודע שלא כל המשאבים המופנים לנושא אגף התנועה הולכים לאגף התנועה – סליחה שאני אומר את זה – וחקירת תאונות דרכים לעומק אצלכם היא לא אמיתית, היא לטובת הרשעה.

עתניאל שנלר: אין עדיין צוותי חקירה אמיתית לעומק בין-מערכתיים בשביל לדעת באמת למה יש תאונה, כי כל חזית-אחור יהיה אי שמירת מרחק בהתאם לנסיעה בתנאי הדרך, וזה לא אמיתי.

עתניאל שנלר: לכן, אדוני היושב-ראש, אני מבקש לבקש ממבקר המדינה לבחון את הכלים העומדים לרשות – תקציבים, חקיקה - כי זה מכניס את כולם לאותה מצוקה, גם את המשרדים.

עתניאל שנלר: הרי אני לא נגד המשרד לביטחון פנים ולא נגד משרד החינוך ומשרד המשפטים, אבל תנו להם כלים אמיתיים לעבוד.

עתניאל שנלר: אני חושב שמה שנעשה עד כה חשוב, הפן הבא זה תקציב וסמכות לרשות הלאומית לבטיחות בדרכים.

עתניאל שנלר: תודה, וסליחה שהארכתי.

יואל חסון: תודה.

יואל חסון: חברת הכנסת תירוש, בבקשה.

רונית תירוש: תודה, אדוני היושב-ראש.

רונית תירוש: אתחיל מהסיפא של דבריו של חבר הכנסת שנלר, בנושא של בטיחות בדרכים.

רונית תירוש: היה פה דיון קשה בנושא הזה ולא ארחיב, אבל דרושים עוד 25 מיליון שקלים על מנת להפעיל את התוכנית בכיתה י"א.

רונית תירוש: זו התוכנית לפיה מלמדים תיאוריה מעשית, הייתי קוראת לזה.

רונית תירוש: תיאוריה, כמו שכל נהג קורא ולומד תמרורים זה לא מספק.

רונית תירוש: התלמידים צריכים להפנים ולהבין מה עומד מאחורי כל תמרור ומה הסיבה שצריך לנהוג כך או אחרת.

רונית תירוש: זה בא ב- matching למשרד שמשקיע כבר בגני ילדים, בכיתות נמוכות, בכיתות ה' וכן הלאה.

רונית תירוש: אני מאמינה שלפני שמגיעים לחקיקה ולאכיפה יש עניין של נורמות התנהגות ותרבות של ציבור ושל אוכלוסייה.

רונית תירוש: יש לנו דוגמה מובהקת, שלא אחזור עליה, אבל אנחנו בהחלט יכולים לנצל את הפלטפורמה של מערכת החינוך ולעשות הרבה מאוד עבודה, החל מהגיל הרך, ולהשריש בתוך ההתנהגות הנורמטיבית של ילדי ישראל לכשיתבגרו התנהגות מאוד אחראית וזהירה ולא חפ-לפ, לא לעגל פינות ולא "יהיה בסדר".

רונית תירוש: זה יחסוך הרבה כסף למדינה בהמשך, בין אם זה בפציעות, בהרוגים ובכל הבעיות האחרות שנוצרות כתוצאה מתאונות.

רונית תירוש: דבר שני שאני רוצה להעיר זה בנושא שתי הצעות חוק שלי, שאני חושבת שיש בהן כדי להשפיע על התנהגות אחרת.

רונית תירוש: האחת לא נוגעת ישירות למשרדך אלא למשרד החינוך.

רונית תירוש: יש הצעת חוק שמדברת על כך שכל תלמיד יהיה חייב לעבור תוכנית, בהנחה שיש תוכנית, וזה יהיה התנאי לתעודת בגרות.

רונית תירוש: אני לא מחפשת ציונים ולא ציון עובר, אבל לוודא שכל תלמיד עבר את ההתנסות, מעשית וגם תיאורטית.

רונית תירוש: לצערי הרב, זה נדחה מהנימוק שלא קובעים בחקיקה תוכניות לימודים, שנראה לי מקובל.

רונית תירוש: החלופה היא שתצא הנחייה ותקנה בחוזר מנכ"ל, אבל גם זה לא עושים.

רונית תירוש: אדוני השר, אני חושבת שאתה יכול לבוא בדברים עם חברך, שר החינוך, ולהחליט שזה יהיה בתקנה, זה לא חייב להיות בחקיקה.

רונית תירוש: דבר אחרון, למנכ"ל סיטרמן.

רונית תירוש: בזמנו עבדתי קשה עם "אור ירוק" על קופסת ניטור בהסעות המונים, בעיקר של ילדים וחיילים.

רונית תירוש: זו קופסה שמנטרת את אופן התפקוד של הנהג לא רק באשר למהירות נסיעה אלא גם לסללום על הכביש, עצירות פתע וכל מיני התנהגויות פזיזות.

רונית תירוש: כבר ראינו נהגים שהם עבריינים, גם בפוטנציה וגם בסימוכין.

יואל חסון: השר צריך לענות לשאילתא ולכן הוא חייב כבר לעזוב.

רונית תירוש: אני מאוד מבקשת שתיתן דעתך להצעת החוק הזו, תקדמו אותה.

רונית תירוש: זה נתקע כי אין תקינה ממכון התקנים.

רונית תירוש: ביכולתם לזרז את מכון התקנים, להפעיל את זה.

רונית תירוש: אני חושבת שזו יכולה להיות מערכת הרתעתית לנהג, כשהוא בא בסוף יום או בסוף שבוע ויש מי שמפקח עליו בחברה שהוא עובד בה ואומר לו: יש לך יותר מדי קווים אדומים בקופסה הזאת, אתה יורד מהכביש.

רונית תירוש: או כל שיח אחר שיכול להחזיר אותו למוטב.

יואל חסון: זה ממש לא קשור לדיון.

רונית תירוש: גם על זה יהיה דוח מבקר בסוף, אבל זה קשור לבטיחות בדרכים.

רונית תירוש: אני חושבת שזה חשוב.

יהודה סקר: אני מחזק את הדברים שאמרה חברת הכנסת רונית תירוש.

יהודה סקר: חייבים את ה-25 מיליון שקלים, אחרת בשנה הבאה לא יהיה חינוך תעבורתי.

יהודה סקר: אני מדבר כהורה, רק אתמול נהרג ילד בן ארבע בירושלים.

יהודה סקר: מתוך 17 הרוגים זה התלמיד השמיני, בירושלים בלבד.

יהודה סקר: אני עצמי הייתי מעורב בתאונת דרכים עם חמישה הרוגים, כשהייתי קצין.

יהודה סקר: חייבים למצוא לזה פתרון, לא ייתכן שלא יהיה חינוך תעבורתי, אדוני היושב-ראש.

יהודה סקר: תודה רבה.

יואל חסון: לפני שאני מסכים, יש מי שרוצה לומר משהו ועוד לא הייתה לו הזדמנות?

יואל חסון: בבקשה, אדוני.

יאיר דורי: אם מותר לי, אגיד את הסיפא של חבר הכנסת שנלר.

יאיר דורי: מעבר לכך שיש את דוח מבקר המדינה, והבדיקה היא מקיפה ועניינית, כשעוסקים בבטיחות בדרכים זה להסתכל על נדבך מתוך כל עולם הבטיחות בדרכים.

יאיר דורי: היה ראוי בפתיח של דיון מהסוג הזה, גם למבקר המדינה - על רקע דבריו של חבר הכנסת פינס שהמצב חמור, קטסטרופה וסדום ועמורה - לפחות לשמוע סקירה של שלוש דקות מהרשות הלאומית לבטיחות בדרכים על המצב נכון להיום, על אופן הטיפול בעולם הבטיחות בדרכים, שהוא מניפה מאוד רחבה ואינטגרטיבית, ולא מכאן להקיש.

יאיר דורי: הנושא, חשוב ככל שיהיה, לא נמצא בהלימה מובהקת לבטיחות בדרכים באופן ישיר, אבל הוא חשוב מאוד למאבק הכולל.

יאיר דורי: גם אמירות שאכיפה היא חזות הכול ודברים מן הסוג הזה – נדמה לי שזה אפילו לא מקצועי לומר את זה.

צבי ורטיקובסקי: אם היית בפתיח של דבריי, בהחלט ציינו את הדברים האחרים, וזה לא נכון להגיד - - -

יאיר דורי: אני חושב שצריך לזכור שהביקורת, שנעשתה באופן ממוקד על הרשות הלאומית ועל אגף המידע שלה, נדמה לי שלא הופיעה בדוח 59ב' בכדי העובדה שבמהלך 2008 נבדקו הדברים.

יאיר דורי: יש דברים שהם מדהימים במאבק הזה ואנשי ביקורת המדינה וודאי שאתם, מנהיגי הציבור וחברי הכנסת, כדאי שתשמעו את זה.

יאיר דורי: אני אומר את זה לא כהערה, כמשהו שמטריד אותי מאוד.

יאיר דורי: כשמדברים על בטיחות בדרכים אי-אפשר לדבר על נישות קטנות ומזה להסיק כאילו אנחנו נמצאים באיזה פוגרום.

יאיר דורי: יש בעיות קשות, חד-משמעית.

חנה יזרעלוביץ: אני חושבת שהדגשנו בפירוש שזה נדבך קטן.

יאיר דורי: יש שלושה דברים שלא עולים על הדעת.

יאיר דורי: אחד, ממשלת ישראל הגדירה יעדים למאבק בבטיחות בדרכים.

יאיר דורי: ממשלת ישראל בנתה ארגון שיעסוק בזה באופן אינטגרטיבי, אבל עיקרה אותו מסמכויותיו, ותקציבו קוצץ עד כדי בושת פנים לומר למערכות שלמות שמתנהלות להפסיק פעילות - חלק מזה זה מערך החינוך.

יאיר דורי: אני חושב שזאת קריאה שצריכה להיאמר.

יאיר דורי: אם רוצים ברצינות, לא כמס שפתיים, לעסוק בהצלת חיים בדרכים צריך לעשות מעשה שמתחיל באופן ההצהרתי האמיתי, ולא רק באיזושהי אמירה כוללת.

יאיר דורי: תודה.

יואל חסון: תודה רבה.

יואל חסון: אנחנו רוצים להגיע לסיכום.

יואל חסון: קודם כול, הוועדה רואה בנושא של התמודדות עם תאונות הדרכים, על כל המכלול, נושא מרכזי וחשוב מבחינת המעקב והעבודה היומיומית של הוועדה.

יואל חסון: זה נושא שאנחנו, כוועדה, מתכוונים לעקוב אחריו, לוודא – גם בנושא הספציפי הזה וגם בנושאים אחרים - תיקון ליקויים וביצוע של דברים שנאמרים, גם בתשובות שהיו ישירות למבקר המדינה וגם כאן, בוועדה.

יואל חסון: הוועדה מקבלת את מסקנות דוח מבקר המדינה.

יואל חסון: ראוי שיהיו תוכנית לימוד ותוכנית עבודה למשרד התחבורה ולכל הגורמים הרלוונטיים על מנת לפעול לתיקון הליקויים, גם באלה שהתהליך התחיל וגם מה שצריך להתחיל.

יואל חסון: הוועדה רואה את זה כמשימה מרכזית של המשרד.

יואל חסון: בנוסף, הוועדה מבקשת לקבל עדכון בכל מה שקשור לתוכנית העבודה לצמצום מספר הפסולים, וגם מה התוצאה של אותה תוכנית עבודה.

יואל חסון: הוועדה מבקשת לקבל תוך חודש דיווח בכתב, גם על תוכנית העבודה בעניין הזה וגם על נושא הצמצום.

יואל חסון: הדוח יופץ לחברי הוועדה.

יואל חסון: הוועדה מקבלת את הצהרת השר לגבי חזרה לתוכנית הניקוד הקודמת, בחינת הליקויים בה ושיפור השיטה, כפי שנדרש, ותחילת תהליך בחינת שיטה חדש.

יואל חסון: הוועדה מבקשת לבחון לעומק גם את ההצעה שהוצגה על ידי; במסגרת כל דיון על נושא הניקוד לשקול את הרעיון שכל נושא ניהול הניקוד ואכיפת הניקוד יעבור למשטרת ישראל, עם כל המשאבים הנדרשים לעניין הזה.

יואל חסון: לבחון אם הרעיון הזה ישים ונכון והאם הוא כדאי מבחינת השגת המטרה של אכיפת השיטה הזאת, לפחות בכל מה שקשור לנושא הפסילה.

יואל חסון: בנוסף, לשקול גם את ההצעה של ניצב משנה אור, של חקיקה ספציפית.

יואל חסון: תגיד עוד פעם מה היה הרעיון שלך.

נצ"מ מאיר אור: הרעיון הוא שברגע שהמשטרה מודיעה לאדם, יקבעו זמן של חודש-חודשיים, לא משנה כמה.

נצ"מ מאיר אור: אם הוא לא טיפל, זה הופך אוטומטית לפסילה ביודעין.

נצ"מ מאיר אור: בנוסף, הוועדה מבקשת מהנהלת בתי המשפט לפנות באופן מיידי למשרד הפנים בבקשה רשמית לקבל גישה למאגר הנתונים הרלוונטי.

נצ"מ מאיר אור: נאמר שלא הייתה בקשה כזאת.

נצ"מ מאיר אור: אם יתגלו בעיות אנחנו בוודאי נדווח ונחשוב איך נתמודד עם זה.

נצ"מ מאיר אור: כמו כן, הוועדה מקבלת את הצעת השר, שהנחה את המשרד למצוא שיטה שתוודא הפקדה של רישיונות הנהיגה, של מציאת השיטה הנכונה לוודא שאותו אדם שנפסל רישיון הנהיגה שלו יידע שהוא נפסל.

נצ"מ מאיר אור: השר ביקש מכם להציג שיטה, אנחנו מבקשים שגם הוועדה תדע על זה.

נצ"מ מאיר אור: הוועדה תכנס בעוד חצי שנה לערך, במושב החורף, ישיבת מעקב על הדוח הזה, שבו נבקש לדעת גם מה תוקן, וזאת מתוך הלקח שלא תוקנו הרבה דברים שהופיעו בדוחות הראשונים.

נצ"מ מאיר אור: נבצע מעקב אחרי כל הנושאים, גם אלה שהונחיתם לגביהם על-ידי הוועדה, גם מה שהונחיתם על-ידי השר וגם מה שנכתב בדוח המבקר מבחינת הליקויים.

עתניאל שנלר: אני מבקש ממבקר המדינה לבחון את הסמכויות האופרטיביות של הרשות הלאומית לבטיחות בדרכים על תוכניות העבודה והקצאת המשאבים בתחומי הבטיחות ביחס למשרדים המתואמים אתה, ובכללם משרדי החינוך, ביטחון הפנים, המשפטים והבריאות.

יואל חסון: זה חלק מסיכום הישיבה הזאת.

יואל חסון: במסגרת תוכנית העבודה של הוועדה, כפי שהגדתי אותה כיושב-ראש הוועדה, זה נושא שאני מתכוון לעקוב אחריו, אני מתכוון שהוועדה תהיה דומיננטית בנושא הזה.

יואל חסון: לכן אני מצפה שלטובת הציבור הישראלי אתם, המערכות המקצועיות, תתקשרו אחד עם השני, תמצאו את הנוסחאות המתאימות ביותר לייעל את עבודתכם ובסופו של דבר להביא לתוצאות בשטח ולראות שינויים אמיתיים במספרים.

יואל חסון: אחרי זה נעקוב, על זה אנחנו מתכוונים לעמוד לוודא.

יואל חסון: במושב החורף, כשיתקיים דיון, אנחנו מצפים לנתונים טובים יותר שיניבו תוצאות טובות יותר.

יואל חסון: אני מודה לכולם ונועל את הישיבה.